2004R2216 — FI — 04.08.2007 — 001.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

►B KOMISSION ASETUS (EY) N:o 2216/2004, annettu 21 päivänä joulukuuta 2004, Euroopan parlamentin ja neuvoston direktiivin 2003/87/EY sekä Euroopan parlamentin ja neuvoston päätöksen 280/2004/EY mukaisesta standardoidusta ja suojatusta rekisterijärjestelmästä (ETA:n kannalta merkityksellinen teksti) (EYV L 386, 29.12.2004, p.1)

Muutettu:









▼B

KOMISSION ASETUS (EY) N:o 2216/2004,

annettu 21 päivänä joulukuuta 2004,

Euroopan parlamentin ja neuvoston direktiivin 2003/87/EY sekä Euroopan parlamentin ja neuvoston päätöksen 280/2004/EY mukaisesta standardoidusta ja suojatusta rekisterijärjestelmästä

(ETA:n kannalta merkityksellinen teksti)

SISÄLLYSLUETTELO I luku Kohde ja määritelmät II luku Rekisterit ja tapahtumalokit III luku Rekisterien sisältö 1 Jakso Raportointi ja luottamuksellisuus 2 Jakso Tilit 3 Jakso Sopimuspuolten päästöoikeustilit 4 Jakso Toiminnanharjoittajien päästöoikeustilit 5 Jakso Henkilöiden päästöoikeustilit 6 Jakso Tietokantataulut 7 Jakso Koodit ja tunnisteet IV luku Tarkastukset ja prosessit 1 Jakso Tilien käytön estäminen 2 Jakso Automaattiset tarkastukset ja tietojen täsmäytysprosessi 3 Jakso Prosessien suorittaminen ja päätökseen saattaminen V luku Rekisteritapahtumat 1 Jakso Päästöoikeuksien myöntäminen ja jakaminen kaudelle 2005–2007 2 Jakso Päästöoikeuksien jakaminen ja myöntäminen kaudeksi 2008–2012 ja sitä seuraaviksi viisivuotiskausiksi 3 Jakso Siirrot ja osallistumiskelpoisuus 4 Jakso Todennetut päästöt 5 Jakso Päästöoikeuksien palauttaminen 6 Jakso Mitätöiminen ja poistaminen 7 Jakso Mitätöiminen ja korvaaminen 8 Jakso Vapaaehtoinen mitätöinti ja poistaminen VI luku Turvallisuusstandardit, tunnistaminen ja käyttöoikeudet VII luku Tiedon saatavuus ja luotettavuus VIII luku Arkistoidut tiedot ja maksut IX luku Loppusäännökset Liite I Liite II Liite III Liite IV Liite V Liite VI Taulukko VI-1: Päästöyksikkötunnus Taulukko VI-2: Mahdolliset Initial Unit Type — Supplementary Unit Type -yhdistelmät Taulukko VI-3: Tilitunnus Taulukko VI-4: Lupatunnus Taulukko VI-5: Tilinomistajatunnus Taulukko VI-6: Laitostunnus Taulukko VI-7: Korrelaatiotunnus Liite VII Liite VIII Taulukko VIII-1: Tilejä tai todennettuja päästöjä koskevien prosessien viestikaavio (CITL = yhteisön riippumaton tapahtumaloki) Taulukko VIII-2: Tilejä tai todennettuja päästöjä koskevien prosessien tilakaavio (CITL = yhteisön riippumaton tapahtumaloki) Taulukko VIII-3: Tilejä tai todennettuja päästöjä koskeviin prosesseihin liittyvät komponentit ja funktiot Taulukko VIII-4: MgmtOfAccountWS-komponentti Taulukko VIII-5: MgmtOfAccountWS.CreateAccount()-funktio Taulukko VIII-6: MgmtOfAccountWS.UpdateAccount()-funktio Taulukko VIII-7: MgmtOfAccountWS.CloseAccount()-funktio Taulukko VIII-8: MgmtOfAccountWS.UpdateVerifiedEmissions()-funktio Taulukko VIII-9: MgmtOfAccountWS.ReceiveAccountOperationOutcome()-funktio Taulukko VIII-10: AccountManagement-komponentti Taulukko VIII-11: ManagementOfAccount.ValidateAccountCreation()-funktio Taulukko VIII-12: ManagementOfAccount.CreateAccount()-funktio Taulukko VIII-13: AccountManagement.ValidateAccountUpdate()-funktio Taulukko VIII-14: ManagementOfAccount.UpdateAccount()-funktio Taulukko VIII-15: ManagementOfAccount.ValidateAccountClosure()-funktio Taulukko VIII-16: ManagementOfAccount.CloseAccount()-funktio Taulukko VIII-17: ManagementOfAccount.ValidateVerifiedEmissionsUpdate()-funktio Taulukko VIII-18: ManagementOfAccount.UpdateVerifiedEmissions-funktio Taulukko VIII-19: Prosessin toinen tarkastus Liite IX Taulukko IX-1: Prosessin kolmas tarkastus Liite X Taulukko X-1: Prosessin toinen tarkastus Liite XI Liite XII Taulukko XII-1: Yhteisön riippumattoman tapahtumalokin (CITL) vastauskoodit Liite XIII Liite XIV Liite XV Liite XVI







EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta 13 päivänä lokakuuta 2003 annetun Euroopan parlamentin ja neuvoston direktiivin 2003/87/EY ( 1 ) ja erityisesti sen 19 artiklan 3 kohdan, ottaa huomioon järjestelmästä yhteisön kasvihuonekaasupäästöjen seuraamiseksi ja Kioton pöytäkirjan täytäntöönpanemiseksi 11 päivänä helmikuuta 2004 tehdyn Euroopan parlamentin ja neuvoston päätöksen 280/2004/EY ( 2 ) ja erityisesti sen 6 artiklan 1 kohdan ensimmäisen alakohdan toisen virkkeen, sekä katsoo seuraavaa: (1) Yhteisön yhdennetty rekisterijärjestelmä, joka muodostuu päätöksen 280/2004/EY 6 artiklan mukaisesti perustetuista yhteisön ja sen jäsenvaltioiden rekistereistä, joihin on sisällytetty direktiivin 2003/87/EY 19 artiklan mukaisesti perustetut rekisterit ja kyseisen direktiivin 20 artiklan mukaisesti perustettu yhteisön riippumaton tapahtumaloki, on tarpeen sen varmistamiseksi, että päästöoikeuksien myöntämisessä, siirtämisessä ja mitätöimisessä ei toimita sääntöjenvastaisesti ja että rekisteritapahtumat vastaavat ilmastonmuutosta koskevan Yhdistyneiden Kansakuntien puitesopimuksen (UNFCCC) ja Kioton pöytäkirjan vaatimuksia. (2) Ympäristötiedon julkisesta saatavuudesta 28 päivänä tammikuuta 2003 annetun direktiivin 2003/4/EY ( 3 ) ja UNFCCC:n sopimuspuolten konferenssin tekemän päätöksen 19/CP.7 mukaan tietyt raportit olisi julkistettava säännöllisesti, jotta voidaan varmistaa, että yhdennetyssä rekisterijärjestelmässä olevat tiedot ovat tiettyjen salassapitovaatimusten rajoissa yleisön saatavilla. (3) Yhteisön lainsäädäntöä, joka koskee yksilöiden suojelua henkilötietojen käsittelyssä ja näiden tietojen vapaata liikkuvuutta, erityisesti yksilöiden suojelusta henkilötietojen käsittelyssä ja näiden tietojen vapaasta liikkuvuudesta annettua direktiiviä 95/46/EY ( 4 ), henkilötietojen käsittelystä ja yksityisyyden suojasta sähköisen viestinnän alalla annettua direktiiviä 2002/58/EY ( 5 ) ja yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta annettua asetusta (EY) N:o 45/2001 ( 6 ) olisi noudatettava, niiltä osin kuin niitä sovelletaan tämän asetuksen mukaisesti hallussa pidettyihin ja käsiteltyihin tietoihin. (4) Kussakin rekisterissä olisi oltava kutakin velvoitekautta kohden vähintään yksi sopimuspuolen päästöoikeustili, yksi poistotili ja UNFCCC:n sopimuspuolten konferenssin päätöksessä 19/CP.7 edellytetyt mitätöinti- ja korvaustilit. Jokaisessa direktiivin 2003/87/EY 19 artiklan mukaisesti perustetussa rekisterissä olisi oltava päästöoikeustilit, jotka ovat tarpeen kyseisen direktiivin vaatimusten täytäntöönpanemiseksi toiminnanharjoittajien ja muiden henkilöiden osalta. Kunkin tällaisen tilin perustamisessa on noudatettava standardoituja menettelyjä, joilla varmistetaan rekisterijärjestelmän eheys ja järjestelmässä olevien tietojen julkinen saatavuus. (5) Päätöksen 280/2004/EY 6 artiklan mukaan yhteisön ja sen jäsenvaltioiden on sovellettava Kioton pöytäkirjan mukaisiin rekisterijärjestelmiin datansiirtostandardien toiminnallisia ja teknisiä eritelmiä, jotka on laadittu UNFCCC:n sopimuspuolten konferenssin päätöksen 24/CP.8 nojalla rekisterien ja yhteisön riippumattoman tapahtumalokin perustamista ja toimintaa varten. Tällaisten eritelmien soveltaminen ja laatiminen yhteisön yhdennetyn rekisterijärjestelmän yhteydessä mahdollistaa direktiivin 2003/87/EY 19 artiklan mukaisesti perustettujen rekisterien yhdistämisen päätöksen 280/2004/EY 6 artiklan mukaisesti perustettuihin rekistereihin. (6) Yhteisön riippumaton tapahtumaloki tekee automaattisia tarkastuksia kaikilla yhteisön rekisterijärjestelmän prosesseilla, jotka koskevat päästöoikeuksia, todennettuja päästöjä, tilejä ja Kioton päästöyksikköjä. UNFCCC:n riippumaton tapahtumaloki tekee Kioton päästöyksikköjä koskevilla prosesseilla automaattisia tarkastuksia sen varmistamiseksi, ettei niissä esiinny sääntöjenvastaisuuksia. Prosessit, jotka eivät läpäise näitä tarkastuksia, keskeytetään, jotta voidaan varmistaa, että yhteisön rekisterijärjestelmä vastaa direktiivin 2003/87/EY vaatimuksia sekä UNFCCC:n ja Kioton pöytäkirjan mukaisesti laadittuja vaatimuksia. (7) Kaikki yhteisön rekisterijärjestelmän tapahtumat olisi toteutettava standardoiduilla menettelyillä ja tarvittaessa yhdenmukaistetun aikataulun mukaisesti, jotta voidaan varmistaa direktiivin 2003/87/EY vaatimusten sekä UNFCCC:n ja Kioton pöytäkirjan mukaisesti laadittujen vaatimusten noudattaminen ja suojata järjestelmän eheys. (8) Yhteisön yhdennetyssä rekisterijärjestelmässä olevien tietojen suojaamiseksi olisi sovellettava turvallisuutta koskevia vähimmäisstandardeja sekä tunnistamista ja käyttöoikeuksia koskevia yhdenmukaistettuja vaatimuksia. (9) Keskusvalvojan ja kunkin rekisterin valvojan olisi taattava yhteisön yhdennetyn rekisterijärjestelmän mahdollisimman keskeytyksetön toiminta toteuttamalla kaikki kohtuudella vaadittavissa olevat toimet varmistaakseen rekisterien ja yhteisön riippumattoman tapahtumalokin toimintakunnon ja huolehtimalla siitä, että järjestelmät ovat vakaita ja käytössä on tarvittavat menettelyt kaikkien tietojen saatavuuden varmistamiseksi. (10) Kaikki prosesseja, toiminnanharjoittajia ja henkilöitä koskevat tiedot, jotka yhteisön rekisterijärjestelmään tallennetaan, olisi tallennettava niiden tietojen kirjausta koskevien standardien mukaisesti, jotka vahvistetaan UNFCCC:n sopimuspuolten konferenssin päätöksen 24/CP.8 mukaisesti laadituissa Kioton pöytäkirjan mukaisia rekistereitä koskevien tiedonvaihtostandardien toiminnallisissa ja teknisissä eritelmissä. (11) Järjestelmän eheyden turvaamista voidaan edistää avoimella maksujärjestelmällä ja kieltämällä maksujen periminen tilinomistajilta tietyistä tapahtumista yhteisön rekisterijärjestelmässä. (12) Tässä asetuksessa säädetyt toimenpiteet ovat direktiivin 2003/87/EY 23 artiklan 1 kohdassa ja päätöksen 280/2004/EY 9 artiklan 2 kohdassa tarkoitetun komitean lausunnon mukaiset, sekä katsoo seuraavaa: ON ANTANUT TÄMÄN ASETUKSEN:







I LUKU

KOHDE JA MÄÄRITELMÄT

1 artikla

Kohde

Tässä asetuksessa vahvistetaan yleiset säännökset, toiminnalliset ja tekniset eritelmät sekä toimintaa ja ylläpitoa koskevat vaatimukset, joita sovelletaan yhteisiä tietoja sisältävien standardoitujen sähköisten tietokantojen muodossa olevista rekistereistä ja yhteisön riippumattomasta tapahtumalokista muodostuvaan standardoituun ja suojattuun rekisterijärjestelmään. Lisäksi tässä asetuksessa säädetään yhteisön riippumattoman tapahtumalokin ja UNFCCC:n riippumattoman tapahtumalokin välisestä tehokkaasta tiedonvaihtojärjestelmästä.

2 artikla

Määritelmät

Tässä asetuksessa sovelletaan direktiivin 2003/87/EY 3 artiklan määritelmiä. Lisäksi sovelletaan seuraavia määritelmiä:

a) ”kaudella 2005–2007” tarkoitetaan 1 päivänä tammikuuta 2005 alkavaa ja 31 päivänä joulukuuta 2007 päättyvää päästökauppakautta, johon viitataan direktiivin 2003/87/EY 11 artiklan 1 kohdassa;

b) ”kaudella 2008–2012 ja sitä seuraavilla viisivuotiskausilla” tarkoitetaan 1 päivänä tammikuuta 2008 alkavaa ja 31 päivänä joulukuuta 2012 päättyvää päästökauppakautta ja sitä seuraavia viisivuotiskausia, joihin viitataan direktiivin 2003/87/EY 11 artiklan 2 kohdassa;

c) ”tilinomistajalla” tarkoitetaan henkilöä, jolla on tili rekisterijärjestelmässä;

d) ”sallitulla päästömäärällä” tarkoitetaan hiilidioksidiekvivalenttitonneina ilmoitettua kasvihuonekaasupäästöjen määrää, joka lasketaan päätöksen 280/2004/EY 7 artiklaa noudattaen määritettyjen päästötasojen mukaisesti;

e) ”sallitulla päästömääräyksiköllä” (assigned amount unit, AAU) tarkoitetaan päätöksen 280/2004/EY 7 artiklan 3 kohdan mukaisesti myönnettyä yksikköä;

f) ”valtuutetulla edustajalla” tarkoitetaan luonnollista henkilöä, joka on 23 artiklan mukaisesti valtuutettu edustamaan keskusvalvojaa, rekisterin valvojaa, tilinomistajaa tai todentajaa;

g) ”CDM-rekisterillä” tarkoitetaan puhtaan kehityksen mekanismin (clean development mechanism, CDM) rekisteriä, jonka perustaa ja jota pitää Kioton pöytäkirjan 12 artiklan ja UNFCCC:n tai Kioton pöytäkirjan mukaisesti tehtyjen päätösten mukaisen puhtaan kehityksen mekanismin hallintoneuvosto;

h) ”keskusvalvojalla” tarkoitetaan henkilöä, jonka komissio on nimennyt direktiivin 2003/87/EY 20 artiklan mukaisesti pitämään yhteisön riippumatonta tapahtumalokia;

i) ”yhteisön riippumattomalla tapahtumalokilla” tarkoitetaan direktiivin 2003/87/EY 20 artiklan 1 kohdassa säädettyä, tämän asetuksen 5 artiklan mukaisesti perustettua ja pidettyä riippumatonta tapahtumalokia, johon kirjataan päästöoikeuksien myöntäminen, siirtäminen ja mitätöiminen;

j) ”toimivaltaisella viranomaisella” tarkoitetaan jäsenvaltion direktiivin 2003/87/EY 18 artiklan mukaisesti nimeämää viranomaista tai viranomaisia.

k) ”poikkeamalla” tarkoitetaan yhteisön tai UNFCCC:n riippumattoman tapahtumalokin toteamaa sääntöjenvastaisuutta, joka ilmenee siten, että esitetty prosessi ei vastaa direktiivissä 2003/87/EY määriteltyjä ja tässä asetuksessa täsmennettyjä vaatimuksia eikä UNFCCC:n tai Kioton pöytäkirjan mukaisesti laadittuja vaatimuksia.

l) ”ylivoimaiseen esteen tapauksessa myönnettävällä päästöoikeudella” tarkoitetaan ylivoimaisen esteen tapauksessa direktiivin 2003/87/EY 29 artiklan mukaisesti myönnettävää päästöoikeutta;

m) ”epäjohdonmukaisuudella” tarkoitetaan yhteisön tai UNFCCC:n riippumattoman tapahtumalokin toteamaa sääntöjenvastaisuutta, joka ilmenee siten, että rekisteristä kausittaisten täsmäytysprosessien yhteydessä saadut päästöoikeuksia, tilejä tai Kioton päästöyksikköjä koskevat tiedot poikkeavat jommassakummassa riippumattomassa tapahtumalokissa olevista tiedoista;

n) ”Kioton päästöyksiköllä” tarkoitetaan sallittua päästömääräyksikköä (AAU), poistoyksikköä (removal unit, RMU), päästövähennysyksikköä (emission reduction unit, ERU) tai sertifioitua päästövähennystä (certified emission reduction, CER);

o) ”prosessilla” tarkoitetaan mitä tahansa 32 artiklassa tarkoitetuista prosesseista;

p) ”rekisterillä” tarkoitetaan päätöksen 280/2004/EY 6 artiklan mukaisesti perustettua ja pidettyä rekisteriä, johon sisältyy direktiivin 2003/87/EY 19 artiklan mukaisesti perustettu rekisteri;

q) ”rekisterin valvojalla” tarkoitetaan jäsenvaltion tai komission nimeämää toimivaltaista viranomaista, henkilöä tai henkilöitä, jotka pitävät rekisteriä direktiivin 2003/87/EY, päätöksen 280/2004/EY ja tämän asetuksen vaatimusten mukaisesti;

r) ”poistoyksiköllä” (removal unit, RMU) tarkoitetaan Kioton pöytäkirjan 3 artiklan mukaisesti myönnettyä yksikköä;

s) ”väliaikaisella sertifioidulla päästövähennyksellä” (temporary certified emission reduction, tCER) tarkoitetaan puhtaan kehityksen mekanismin alaiselle metsittämis- tai uudelleenmetsittämishankkeelle myönnettyä sertifioitua päästövähennystä, jonka voimassaolo lakkaa myöntämiskautta seuraavan kauden lopussa, ellei UNFCCC:n tai Kioton pöytäkirjan mukaisesti tehdyistä päätöksistä muuta johdu;

t) ”pitkäaikaisella sertifioidulla päästövähennyksellä” (long-term certified emission reduction, lCER) tarkoitetaan puhtaan kehityksen mekanismin alaiselle metsittämis- tai uudelleenmetsittämishankkeelle myönnettyä sertifioitua päästövähennystä, jonka voimassaolo lakkaa sen puhtaan kehityksen mekanismin alaista metsittämis- tai uudelleenmetsittämishanketta koskevan kauden lopussa, jota varten se myönnettiin, ellei UNFCCC:n tai Kioton pöytäkirjan mukaisesti tehdyistä päätöksistä muuta johdu;

u) ”kolmannen maan rekisterillä” tarkoitetaan rekisteriä, jonka on perustanut ja jota pitää Kioton pöytäkirjan liitteessä B olevassa luettelossa mainittu maa, joka on ratifioinut Kioton pöytäkirjan eikä ole jäsenvaltio;

v) ”rekisteritapahtumalla” tarkoitetaan päästöoikeuksien myöntämistä, siirtämistä, hankkimista, palauttamista, mitätöimistä ja korvaamista sekä päästövähennysyksikköjen, sertifioitujen päästövähennysten, sallittujen päästömääräyksikköjen ja poistoyksikköjen myöntämistä, siirtämistä, hankkimista, mitätöimistä ja poistamista ja päästövähennysyksikköjen, sertifioitujen päästövähennysten ja sallittujen päästömääräyksikköjen siirtämistä seuraavalle velvoitekaudelle;

w) ”UNFCCC:n riippumattomalla tapahtumalokilla” tarkoitetaan riippumatonta tapahtumalokia, jonka on perustanut ja jota pitää ilmastonmuutosta koskevan Yhdistyneiden Kansakuntien puitesopimuksen sihteeristö;

x) ”todentajalla” tarkoitetaan toimivaltaista, riippumatonta ja akkreditoitua todentamiselintä, joka vastaa todentamisprosessin toteuttamisesta ja sitä koskevasta raportoinnista jäsenvaltion direktiivin 2003/87/EY liitteen V mukaisesti vahvistamia yksityiskohtaisia vaatimuksia noudattaen;

y) ”vuodella” tarkoitetaan Greenwichin yleisajan mukaan määriteltyä kalenterivuotta.







II LUKU

REKISTERIT JA TAPAHTUMALOKIT

3 artikla

Rekisterit

1. Jokaisen jäsenvaltion ja komission on perustettava standardoidusta sähköisestä tietokannasta muodostuva rekisteri viimeistään seuraavana päivänä tämän asetuksen voimaantulon jälkeen.

2. Jokaiseen rekisteriin on kuuluttava liitteessä I määritetyt laitteistot ja ohjelmistot, sitä on voitava käyttää Internetin välityksellä ja sen on oltava tässä asetuksessa vahvistettujen toiminnallisten ja teknisten vaatimusten mukainen.

3. Jokaisella rekisterillä on voitava viimeistään seuraavana päivänä tämän asetuksen voimaantulon jälkeen suorittaa moitteettomasti kaikki liitteessä VIII vahvistetut todennettuja päästöjä ja tilejä koskevat prosessit, liitteessä X vahvistettu täsmäytysprosessi sekä kaikki liitteessä XI vahvistetut hallinnolliset prosessit.

Jokaisella rekisterillä on voitava viimeistään seuraavana päivänä tämän asetuksen voimaantulon jälkeen suorittaa moitteettomasti kaikki liitteessä IX vahvistetut päästöoikeuksia ja Kioton päästöyksikköjä koskevat prosessit lukuun ottamatta prosesseja, joiden prosessityypit ovat 04–00, 06–00, 07–00 ja 08–00.

Jokaisella rekisterillä on voitava 31 päivänä maaliskuuta 2005 suorittaa moitteettomasti liitteessä IX vahvistetut päästöoikeuksia ja Kioton päästöyksikköjä koskevat prosessit, joiden prosessityypit ovat 04–00, 06–00, 07–00 ja 08–00.

4 artikla

Konsolidoidut rekisterit

Jäsenvaltio tai komissio voi perustaa rekisterinsä ja pitää sitä konsolidoidusti yhdessä yhden tai useamman muun jäsenvaltion tai komission kanssa edellyttäen, että rekisteri säilyy kuitenkin erillisenä.

5 artikla

Yhteisön riippumaton tapahtumaloki

1. Komissio perustaa standardoidusta sähköisestä tietokannasta muodostuvan yhteisön riippumattoman tapahtumalokin viimeistään seuraavana päivänä tämän asetuksen voimaantulon jälkeen.

2. Yhteisön riippumattomaan tapahtumalokiin on kuuluttava liitteessä I määritetyt laitteistot ja ohjelmistot, sitä on voitava käyttää Internetin välityksellä ja sen on oltava tässä asetuksessa vahvistettujen toiminnallisten ja teknisten eritelmien mukainen.

3. Direktiivin 2003/87/EY 20 artiklan mukaisesti nimetyn keskusvalvojan on pidettävä yhteisön riippumatonta tapahtumalokia tämän asetuksen säännösten mukaisesti.

4. Keskusvalvojan on vastattava liitteessä XI tarkoitetuista hallinnollisista prosesseista edistääkseen rekisterijärjestelmässä olevien tietojen eheyttä.

5. Keskusvalvoja suorittaa päästöoikeuksia, todennettuja päästöjä, tilejä tai Kioton päästöyksikköjä koskevia prosesseja ainoastaan, jos se on tarpeen keskusvalvojalle kuuluvien tehtävien suorittamiseksi.

6. Yhteisön riippumattoman tapahtumalokin on voitava viimeistään seuraavana päivänä tämän asetuksen voimaantulon jälkeen suorittaa moitteettomasti kaikki liitteessä VIII ja liitteessä IX vahvistetut päästöoikeuksia, todennettuja päästöjä, tilejä tai Kioton päästöyksikköjä koskevat prosessit.

Yhteisön riippumattoman tapahtumalokin on viimeistään seuraavana päivänä tämän asetuksen voimaantulon jälkeen voitava suorittaa moitteettomasti liitteessä X vahvistettu täsmäytysprosessi ja liitteessä XI vahvistetut hallinnolliset prosessit.

6 artikla

Rekisterien ja yhteisön riippumattoman tapahtumalokin välinen tiedonsiirtoyhteys

1. Kunkin rekisterin ja yhteisön riippumattoman tapahtumalokin välinen tiedonsiirtoyhteys on muodostettava viimeistään 31 päivänä joulukuuta 2004.

Keskusvalvojan on aktivoitava tiedonsiirtoyhteys, kun liitteessä XIII vahvistetut testausmenettelyt ja liitteessä XIV vahvistetut alustusmenettelyt on saatettu asianmukaisesti päätökseen, ja ilmoitettava siitä kyseisen rekisterin valvojalle.

2. Tammikuun 1 päivästä 2005 siihen asti, kun 7 artiklassa tarkoitettu tiedonsiirtoyhteys on perustettu, kaikki päästöoikeuksia, todennettuja päästöjä ja tilejä koskevat prosessit on toteutettava vaihtamalla tietoja yhteisön riippumattoman tapahtumalokin välityksellä.

3. Komissio voi määrätä keskusvalvojan estämään tilapäisesti rekisterissä aloitetun, liitteissä VIII ja IX tarkoitetun prosessin suorittamisen, jos sitä ei toteuteta 32–37 artiklan mukaisesti.

Komissio voi määrätä keskusvalvojan sulkemaan tilapäisesti rekisterin ja yhteisön riippumattoman tapahtumalokin välisen tiedonsiirtoyhteyden tai estämään kaikkien tai osan liitteessä VIII ja IX tarkoitettujen prosessien suorittamisen, jos kyseistä rekisteriä ei pidetä tämän asetuksen säännösten mukaisesti.

▼M1

7 artikla

Riippumattomien tapahtumalokien välinen tiedonsiirtoyhteys

1. Yhteisön riippumattoman tapahtumalokin ja UNFCCC:n riippumattoman tapahtumalokin välisen tiedonsiirtoyhteyden katsotaan olevan muodostettu, kun nämä järjestelmät ovat yhteydessä toisiinsa keskusvalvojan ilmastonmuutoskomiteaa kuultuaan tekemän päätöksen perusteella. Keskusvalvojan on perustettava tällainen tiedonsiirtoyhteys ja ylläpidettävä sitä, kun

a) kaikki rekisterit ovat onnistuneesti suorittaneet UNFCCC:n alustusmenettelyn; ja

b) yhteisön riippumaton tapahtumaloki ja UNFCCC:n riippumaton tapahtumaloki ovat saaneet tarvittavat toiminnot käyttökuntoon ja voivat avata välilleen tiedonsiirtoyhteyden.

2. Jos 1 kohdan edellytykset eivät täyty, komissio voi ilmastonmuutoskomitean määräenemmistön tuella kehottaa keskusvalvojaa perustamaan tällaisen tiedonsiirtoyhteyden ja ylläpitämään sitä.

3. Kun 1 kohdassa tarkoitettu tiedonsiirtoyhteys on perustettu, kaikki päästöoikeuksia, todennettuja päästöjä, kansallisia jakosuunnitelmia koskeviin tauluihin tehtäviä automaattisia muutoksia, tilejä ja Kioton päästöyksikköjä koskevat prosessit on toteutettava vaihtamalla tietoja UNFCCC:n riippumattoman tapahtumalokin välityksellä yhteisön riippumattoman tapahtumalokin kanssa.

4. Komissio arvioi rekisterien, UNFCCC:n riippumattoman tapahtumalokin ja yhteisön riippumattoman tapahtumalokin välisiä muita yhteysvaihtoehtoja kuin 3 kohdassa kuvattua vaihtoehtoa, ja raportoi niistä ilmastonmuutoskomitealle. Se kiinnittää erityisesti huomiota siihen, onko kaikki päästöoikeuksia ja Kioton päästöyksiköitä koskevat prosessit toteutettava vaihtamalla tietoja yhteisön riippumattoman tapahtumalokin välityksellä UNFCCC:n riippumattoman tapahtumalokin kanssa, ja onko kaikki todennettuja päästöjä, tilejä ja kansallisia jakosuunnitelmia koskeviin tauluihin tehtäviä automaattisia muutoksia koskevat prosessit toteutettava vaihtamalla tietoja yhteisön riippumattoman tapahtumalokin kautta.

5. Kunkin jäsenvaltion on toimitettava UNFCCC:n riippumattoman tapahtumalokin valvojalle ja keskusvalvojalle asiakirjat, joita tarvitaan kunkin rekisterin alustamiseksi UNFCCC:n riippumattomassa tapahtumalokissa ja kunkin rekisterin on 1 päivään syyskuuta 2007 mennessä oltava teknisesti valmis alustusmenettelyn käynnistämiseen, kuten on määritelty Kioton pöytäkirjaan perustuvien rekisterijärjestelmien datansiirtostandardien toiminnallisissa ja teknisissä, UNFCCC:n sopimuspuolten konferenssin päätöksen 24/CP.8 nojalla laadituissa eritelmissä.

6. Edellä olevassa 1 ja 2 kohdassa tarkoitetut päätökset on mahdollisuuksien mukaan hyväksyttävä vähintään kolme kuukautta ennen niiden täytäntöönpanoa.

▼B

8 artikla

Rekisterien valvojat

1. Jokaisen jäsenvaltion ja komission on nimettävä rekisterin valvoja, joka pitää rekisteriä tämän asetuksen säännösten mukaisesti.

Jäsenvaltioiden ja komission on varmistettava, että rekisterin valvojan ja rekisterin tilinomistajien välillä tai rekisterin valvojan ja keskusvalvojan välillä ei ole eturistiriitoja.

2. Kunkin jäsenvaltion on ilmoitettava viimeistään 1 päivänä syyskuuta 2004 rekisterin valvoja ja tämän yhteystiedot liitteessä XIV vahvistettujen alustusmenettelyjen mukaisesti.

3. Lopullinen vastuu rekistereistä ja valtuudet niiden pitämiseen ovat jäsenvaltioilla ja komissiolla.

4. Komissio koordinoi tämän asetuksen vaatimusten täytäntöönpanoa kunkin jäsenvaltion rekisterin valvojan ja keskusvalvojan kanssa.







III LUKU

REKISTERIEN SISÄLTÖ







1 JAKSO

Raportointi ja luottamuksellisuus

9 artikla

Raportointi

1. Jokaisen rekisterin valvojan on annettava liitteessä XVI luetellut tiedot rekisterin verkkosivuston kautta avoimesti ja jäsennellysti liitteessä XVI lueteltujen vastaanottajien saataville kyseisessä liitteessä vahvistetuin määräajoin. Rekisterien valvojat eivät saa luovuttaa muita rekisterissä olevia tietoja.

2. Keskusvalvojan on annettava liitteessä XVI luetellut tiedot yhteisön riippumattoman tapahtumalokin verkkosivuston kautta avoimesti ja jäsennellysti liitteessä XVI lueteltujen vastaanottajien saataville kyseisessä liitteessä vahvistetuin määräajoin. Keskusvalvoja ei saa luovuttaa yhteisön riippumattomassa tapahtumalokissa olevia lisätietoja.

3. Liitteessä XVI lueteltujen raporttien vastaanottajien on voitava tutustua raportteihin kullakin verkkosivulla hakutoimintoja käyttäen.

4. Kukin rekisterin valvoja on vastuussa niiden tietojen oikeellisuudesta, jotka ovat peräisin kyseisestä rekisteristä ja annettu saataville yhteisön riippumattoman tapahtumalokin verkkosivuston välityksellä.

5. Yhteisön riippumattomassa tapahtumalokissa tai rekistereissä ei saa vaatia tilinomistajilta hintatietoja päästöoikeuksista tai Kioton päästöyksiköistä.

10 artikla

Luottamuksellisuus

1. Kaikkia rekistereissä ja yhteisön riippumattomassa tapahtumalokissa olevia tietoja, kaikkien tilien tilitiedot ja kaikki tapahtumat mukaan luettuina, on pidettävä luottamuksellisina kaikissa muissa yhteyksissä kuin tämän asetuksen, direktiivin 2003/87/EY tai kansallisen lainsäädännön täytäntöönpanon yhteydessä.

2. Rekistereissä olevia tietoja ei saa käyttää ilman asianomaisen tilinomistajan suostumusta muuhun kuin rekisterien pitämiseen tämän asetuksen säännösten mukaisesti.

3. Kukin toimivaltainen viranomainen ja rekisterin valvoja suorittaa päästöoikeuksia, todennettuja päästöjä, tilejä tai Kioton päästöyksikköjä koskevia prosesseja ainoastaan, jos se on tarpeen toimivaltaiselle viranomaiselle tai rekisterin valvojalle kuuluvien tehtävien suorittamiseksi.







2 JAKSO

Tilit

11 artikla

Tilit

1. Jokaisessa rekisterissä on 1 päivästä tammikuuta 2005 oltava vähintään yksi sopimuspuolen päästöoikeustili, joka on perustettu 12 artiklan mukaisesti.

2. Jokaisessa jäsenvaltion rekisterissä on 1 päivästä tammikuuta 2005 oltava kutakin laitosta kohden yksi 15 artiklan mukaisesti perustettu toiminnanharjoittajan päästöoikeustili ja kussakin rekisterissä on oltava kutakin henkilöä kohden vähintään yksi henkilön päästöoikeustili, jotka on perustettu 19 artiklan mukaisesti

3. Jokaisessa rekisterissä on 1 päivästä tammikuuta 2005 oltava kauden 2005–2007 osalta yksi poistotili ja yksi mitätöintitili sekä kauden 2008–2012 osalta yksi mitätöintitili, jotka on perustettu 12 artiklan mukaisesti.

4. Jokaisessa rekisterissä on oltava kauden 2008–2012 osalta 1 päivästä tammikuuta 2008 ja kunkin sitä seuraavan viisivuotiskauden osalta kauden ensimmäisen vuoden 1 päivästä tammikuuta UNFCCC:n tai Kioton pöytäkirjan mukaisesti tehdyissä päätöksissä edellytetyt yksi poistotili sekä mitätöinti- ja korvaustilit, jotka on perustettu 12 artiklan mukaisesti.

5. Ellei toisin säädetä, kaikilla tileillä on voitava säilyttää päästöoikeuksia ja Kioton päästöyksikköjä.







3 JAKSO

Sopimuspuolten päästöoikeustilit

12 artikla

Sopimuspuolten päästöoikeustilien luominen

1. Jäsenvaltion ja komission asiasta vastaavan elimen on tehtävä omalle rekisterin valvojalleen hakemus 11 artiklan 1, 3 ja 4 kohdassa tarkoitettujen tilien luomiseksi rekistereihinsä.

Hakijan on annettava rekisterin valvojalle ne, tiedot, joita tämä voi kohtuudella vaatia. Kyseisiin tietoihin on sisällyttävä liitteessä IV luetellut tiedot.

2. Rekisterin valvojan on perustettava tili rekisteriin liitteessä VIII esitettyä tilinperustamisprosessia noudattaen 10 päivän kuluessa 1 kohdan mukaisen hakemuksen vastaanottamisesta tai rekisterin ja yhteisön riippumattoman tapahtumalokin välisen tiedonsiirtoyhteyden aktivoimisesta sen mukaan, kumpi ajankohta on myöhäisempi.

3. Edellä olevassa 1 kohdassa tarkoitetun hakijan on ilmoitettava rekisterinsä valvojalle 10 päivän kuluessa muutoksista tietoihin, jotka rekisterin valvojalle on toimitettu 1 kohdan mukaisesti. Rekisterin valvojan on ajantasaistettava kyseiset tiedot liitteessä VIII esitettyä tilien ajantasaistamisprosessia noudattaen 10 päivän kuluessa tällaisen ilmoituksen vastaanottamisesta.

4. Rekisterin valvoja voi edellyttää, että 1 kohdassa tarkoitetut hakijat suostuvat noudattamaan kohtuudella vaadittavia ehtoja ja edellytyksiä käsiteltäessä liitteessä V esitettyjä kysymyksiä.

13 artikla

Sopimuspuolten päästöoikeustilien sulkeminen

Rekisterin valvojan on suljettava sopimuspuolen päästöoikeustili liitteessä VIII esitettyä tilinlopettamisprosessia noudattaen 10 päivän kuluessa siitä, kun jäsenvaltion tai komission asianomaisen elimen tai komission tilin sulkemista koskeva hakemus on vastaanotettu.

14 artikla

Ilmoittaminen

Rekisterin valvojan on ilmoitettava viipymättä tilinomistajalle sopimuspuolen päästöoikeustilin luomisesta, päivittämisestä tai sulkemisesta.







4 JAKSO

Toiminnanharjoittajien päästöoikeustilit

15 artikla

Toiminnanharjoittajien päästöoikeustilien luominen

1. Toimivaltaisen viranomaisen tai — jos toimivaltainen viranomainen niin vaatii — toiminnanharjoittajan on toimitettava jäsenvaltion rekisterin valvojalle liitteessä III määritetyt tiedot 14 päivän kuluessa siitä, kun kukin kasvihuonekaasujen päästölupa on myönnetty sellaisen laitoksen toiminnanharjoittajalle, jolla ei ole aikaisemmin ollut tällaista lupaa, taikka rekisterin ja yhteisön riippumattoman tapahtumalokin välisen tiedonsiirtoyhteyden aktivoimisesta sen mukaan, kumpi ajankohta on myöhäisempi.

2. Rekisterin valvojan on luotava kullekin valvomassaan rekisterissä olevalle laitokselle 11 artiklan 2 kohdassa tarkoitettu toiminnanharjoittajan päästöoikeustili liitteessä VIII esitettyä tilinluontiprosessia noudattaen 10 päivän kuluessa 1 kohdassa säädettyjen tietojen vastaanottamisesta tai rekisterin ja yhteisön riippumattoman tapahtumalokin välisen tiedonsiirtoyhteyden aktivoimisesta sen mukaan, kumpi ajankohta on myöhäisempi.

3. Toimivaltaisen viranomaisen tai — jos toimivaltainen niin viranomainen vaatii — toiminnanharjoittajan on ilmoitettava rekisterin valvojalle 10 päivän kuluessa kaikista muutoksista tietoihin, joita rekisterin valvojalle on toimitettu 1 kohdan mukaisesti. Rekisterin valvojan on ajantasaistettava toiminnanharjoittajaa koskevat yksityiskohtaiset tiedot liitteessä VIII esitettyä tilien päivittämisprosessia noudattaen 10 päivän kuluessa tällaisen ilmoituksen vastaanottamisesta.

4. Rekisterin valvoja voi edellyttää, että toiminnanharjoittajat suostuvat noudattamaan kohtuudella vaadittavia ehtoja ja edellytyksiä käsiteltäessä liitteessä V esitettyjä kysymyksiä.

16 artikla

Kioton päästöyksikköjen säilyttäminen toiminnanharjoittajien päästöoikeustileillä

Toiminnanharjoittajan päästöoikeustilillä on voitava säilyttää Kioton päästöyksikköjä, jos se on jäsenvaltion tai yhteisön lainsäädännössä sallittua.

17 artikla

Toiminnanharjoittajien päästöoikeustilien sulkeminen

1. Toimivaltaisen viranomaisen on ilmoitettava rekisterin valvojalle 10 päivän kuluessa kasvihuonekaasujen päästöluvan peruuttamisesta tai palauttamisesta sellaisen laitoksen osalta, joka tämän peruuttamisen tai palauttamisen vuoksi jää ilman lupaa. Rekisterin valvojan on suljettava kaikki tällaiseen peruuttamiseen tai palauttamiseen liittyvät toiminnanharjoittajan päästöoikeustilit liitteessä VIII esitetyn tilinsulkemisprosessin mukaisesti peruuttamista tai palauttamista seuraavan vuoden 30 päivänä kesäkuuta, jos asianomaisen laitoksen velvoitetilannetaulun viimeisimmän vuoden merkintä on nolla tai sitä suurempi, sanotun kuitenkaan rajoittamatta 2 kohdan soveltamista. Jos asianomaisen laitoksen velvoitetilannetaulun viimeisimmän vuoden merkintä on pienempi kuin nolla, rekisterin valvojan on suljettava kyseisen toiminnanharjoittajan tili sitä päivää seuraavana päivänä, jona merkintä on nolla tai sitä suurempi, tai sitä päivää seuraavana päivänä, jona toimivaltainen viranomainen on määrännyt rekisterin valvojan sulkemaan tilin, koska laitoksen toiminnanharjoittajalta ei ole enää odotettavissa päästöpalautuksia.

2. Jos päästöoikeuksien tai Kioton päästöoikeuksien saldo toiminnanharjoittajan päästöoikeustilillä, jonka rekisterin valvoja aikoo lopettaa 1 kohdan mukaisesti, on positiivinen, rekisterin valvojan on ensin pyydettävä toiminnanharjoittajaa ilmoittamaan toinen rekisterijärjestelmässä oleva tili, jolle tällaiset päästöoikeudet tai Kioton päästöyksiköt siirretään. Jos toiminnanharjoittaja ei ole vastannut rekisterin valvojalle 60 päivän kuluessa, rekisterin valvojan on siirrettävä tilillä oleva saldo sopimuspuolen päästöoikeustilille.

18 artikla

Ilmoittaminen

Rekisterin valvojan on viipymättä ilmoitettava tilinomistajalle toiminnanharjoittajan päästöoikeustilin luomisesta, päivittämisestä tai sulkemisesta.







5 JAKSO

Henkilöiden päästöoikeustilit

19 artikla

Henkilöiden päästöoikeustilien luominen

1. Henkilön päästöoikeustilin luomista koskeva hakemus on toimitettava asianomaisen rekisterin valvojalle.

Hakijan on annettava rekisterin valvojalle ne tiedot, joita tämä voi kohtuudella vaatia. Kyseisiin tietoihin on sisällyttävä liitteessä IV luetellut tiedot.

2. Rekisterin valvojan on perustettava valvomaansa rekisteriin henkilön päästöoikeustili liitteessä VIII esitettyä tilinperustamisprosessia noudattaen 10 päivän kuluessa 1 kohdan mukaisen hakemuksen vastaanottamisesta tai rekisterin ja yhteisön riippumattoman tapahtumalokin välisen tiedonsiirtoyhteyden aktivoimisesta sen mukaan, kumpi ajankohta on myöhäisempi.

Rekisterin valvoja saa luoda enintään 99 henkilön päästöoikeustiliä yhden henkilön nimelle rekisterissään.

3. Hakijan on ilmoitettava rekisterinsä valvojalle 10 päivän kuluessa muutoksista tietoihin, jotka rekisterin valvojalle on toimitettu 1 kohdan mukaisesti. Rekisterin valvojan on päivitettävä kyseistä henkilöä koskevat yksityiskohtaiset tiedot liitteessä VIII esitettyä tilien päivittämisprosessia noudattaen 10 päivän kuluessa tällaisen ilmoituksen vastaanottamisesta.

4. Rekisterin valvoja voi edellyttää, että 1 kohdassa tarkoitetut hakijat suostuvat noudattamaan kohtuudella vaadittavia ehtoja ja edellytyksiä käsiteltäessä liitteessä V esitettyjä kysymyksiä.

20 artikla

Kioton päästöyksikköjen säilyttäminen henkilöiden päästöoikeustileillä

Henkilön päästöoikeustilillä on voitava säilyttää Kioton päästöyksikköjä, jos se on jäsenvaltion tai yhteisön lainsäädännössä sallittua.

21 artikla

Henkilöiden päästöoikeustilien sulkeminen

1. Rekisterin valvojan on suljettava tili liitteessä VIII esitettyä tilinsulkemisprosessia noudattaen 10 päivän kuluessa siitä, kun asianomaiselta henkilöltä on saatu henkilön päästöoikeustilin sulkemista koskeva hakemus.

2. Jos henkilön päästöoikeustilin saldo on nolla ja 12 kuukauden jaksolla ei ole kirjattu yhtään tapahtumaa, rekisterin valvojan on ilmoitettava tilinomistajalle, että kyseinen henkilön päästöoikeustili suljetaan 60 päivän kuluessa, ellei rekisterin valvoja vastaanota kyseisen ajan kuluessa tilinomistajalta henkilön päästöoikeustilin ylläpitämistä koskevaa pyyntöä. Jos rekisterin valvoja ei saa tilinomistajalta tällaista pyyntöä, valvojan on suljettava tili liitteessä VIII esitettyä tilinsulkemisprosessia noudattaen.

22 artikla

Ilmoittaminen

Rekisterin valvojan on viipymättä ilmoitettava kullekin tilinomistajalle henkilön päästöoikeustilin luomisesta, päivittämisestä tai sulkemisesta.

23 artikla

Valtuutetut edustajat

1. Kunkin tilinomistajan on nimitettävä ensisijainen ja toissijainen valtuutettu edustaja kutakin 12, 15 ja 19 artiklan mukaisesti luotua tiliä kohden. Valtuutettu edustaja toimittaa tilinomistajan puolesta prosessien suorittamista koskevat pyynnöt rekisterin valvojalle.

2. Kukin jäsenvaltio ja komissio voivat antaa rekisteriensä tilinomistajien nimittää muita valtuutettuja edustajia, joilta on saatava ensisijaisen tai toissijaisen valtuutetun edustajan hyväksynnän lisäksi hyväksyntä ennen kuin 49 artiklan 1 kohdassa ja 52, 53 ja 62 artiklassa säädetyn yhden tai useamman prosessin suorittamista koskevan pyynnön voi toimittaa rekisterin valvojalle.

3. Kunkin todentajan on nimitettävä vähintään yksi valtuutettu edustaja, joka voi kirjata laitoksen vuosittaiset todennetut päästöt tai hyväksyä niiden kirjaamisen todennettujen päästöjen tauluun 51 artiklan 1 kohdan mukaisesti.

4. Kunkin rekisterin valvojan ja keskusvalvojan on nimitettävä vähintään yksi valtuutettu edustaja, joka voi pitää rekisteriä ja yhteisön riippumatonta tapahtumalokia kyseisen valvojan puolesta.







6 JAKSO

Tietokantataulut

24 artikla

Tietokantataulut

1. Jokaiseen jäsenvaltion rekisteriin on 1 päivästä tammikuuta sisällyttävä yksi todennettujen päästöjen taulu, yksi palautettujen päästöjen taulu ja yksi velvoitetilannetta koskeva taulu.

Kussakin rekisterissä voi olla lisätauluja muita tarkoituksia varten.

2. Yhteisön riippumattomassa tapahtumalokissa on oltava kutakin jäsenvaltiota kohden yksi kansallista jakosuunnitelmaa koskeva taulu kaudeksi 2005–2007 sekä kaudeksi 2008–2012 ja sitä seuraaviksi viisivuotiskausiksi.

Yhteisön riippumattomassa tapahtumalokissa voi olla lisätauluja muita tarkoituksia varten.

3. Kunkin jäsenvaltion rekisterissä olevissa tauluissa on oltava liitteessä II määritetyt tiedot. Toiminnanharjoittajien päästöoikeustileihin ja henkilöiden päästöoikeustileihin on sisällyttävä liitteessä XVI määritetyt tiedot.

Yhteisön riippumattomassa tapahtumalokissa olevassa kansallista jakosuunnitelmaa koskevassa taulussa on oltava liitteessä XIV olevat tiedot.







7 JAKSO

Koodit ja tunnisteet

25 artikla

Koodit

Kussakin rekisterissä on käytettävä liitteessä VII esitettyjä syötekoodeja ja liitteessä XII esitettyjä vastauskoodeja, jotta varmistetaan kussakin prosessissa vaihdettujen tietojen oikea tulkinta.

26 artikla

Tilien tunnistekoodit ja aakkosnumeeriset tunnukset

Ennen tilin perustamista rekisteriin valvojan on annettava kullekin tilille yksilöivä tilitunnus ja tilinomistajan määrittelemä aakkosnumeerinen tunnus, joista ensimmäinen muodostaa osan liitteen III mukaisesti annettavista tiedoista ja toinen osan liitteen IV mukaisesti annettavista tiedoista. Ennen tilin luomista rekisterin valvojan on myös annettava tilinomistajalle yksilöivä tilinomistajatunnus, joka muodostuu liitteessä VI määritetyistä tietoelementeistä.







IV LUKU

TARKASTUKSET JA PROSESSIT







1 JAKSO

Tilien käytön estäminen

27 artikla

Toiminnanharjoittajien päästöoikeustilien käytön estäminen

1. Jos laitoksen edellisen vuoden todennettuja päästöjä ei ole vuodesta 2006 alkaen kirjattu kunkin vuoden 1 päivään huhtikuuta mennessä todennettujen päästöjen tauluun liitteessä VIII esitettyä todennettujen päästöjen kirjaamisprosessia noudattaen, rekisterin valvojan on estettävä päästöjen siirtäminen kyseisen laitoksen toiminnanharjoittajan päästöoikeustililtä.

2. Kun laitoksen vuosittaiset todennetut päästöt 1 kohdassa tarkoitetun vuoden osalta on kirjattu todennettujen päästöjen tauluun, rekisterin valvojan on vapautettava tili käyttöön.

3. Rekisterin valvojan on viipymättä ilmoitettava tilinomistajalle ja toimivaltaiselle viranomaiselle kunkin tilinomistajan päästöoikeustilin käytön estämisestä ja vapauttamisesta käyttöön.

4. Edellä olevaa 1 kohtaa ei sovelleta päästöjen palauttamiseen 52 artiklan mukaisesti eikä päästöjen mitätöimiseen ja korvaamiseen 60 ja 61 artiklan mukaisesti.







2 JAKSO

Automaattiset tarkastukset ja tietojen täsmäytysprosessi

28 artikla

Poikkeamien toteaminen yhteisön riippumattoman tapahtumalokin avulla

1. Keskusvalvojan on varmistettava, että yhteisön riippumaton tapahtumaloki suorittaa liitteissä VIII, IX ja XI määritetyt automaattiset tarkastukset kaikille päästöoikeuksia, todennettuja päästöjä, tilejä ja Kioton päästöyksikköjä koskeville prosesseille, jotta varmistetaan, ettei niissä esiinny poikkeamia.

2. Jos edellä olevassa 1 kohdassa esitetyissä automaattisissa tarkastuksissa todetaan poikkeama liitteiden VIII, IX ja XI mukaisessa prosessissa, keskusvalvojan on viipymättä ilmoitettava siitä kyseisen rekisterin valvojalle tai valvojille automaattisella vastauksella, jossa poikkeama esitetään yksityiskohtaisesti käyttäen liitteissä VIII, IX ja XI esitettyjä vastauskoodeja. Saadessaan liitteen VIII tai IX mukaisesta prosessista tällaisen vastauskoodin prosessin aloittaneen rekisterin valvojan on keskeytettävä kyseinen prosessi ja ilmoitettava asiasta viipymättä yhteisön riippumattomaan tapahtumalokiin. Keskusvalvoja ei saa päivittää yhteisön riippumattomassa tapahtumalokissa olevia tietoja. Asianomaisen rekisterin valvojan tai valvojien on viipymättä ilmoitettava tilinomistajille prosessin keskeyttämisestä.

29 artikla

Epäjohdonmukaisuuksien toteaminen yhteisön riippumattoman tapahtumalokin avulla

1. Keskusvalvojan on varmistettava, että yhteisön riippumattomassa tapahtumaloki käynnistää säännöllisesti liitteessä X esitetyn tietojen täsmäytysprosessin. Tätä varten yhteisön riippumattomaan tapahtumalokiin on kirjattava kaikki päästöjä, tilejä ja Kioton päästöyksikköjä koskevat prosessit.

Edellä tarkoitetulla prosessilla yhteisön riippumattomassa tapahtumalokissa tarkastetaan, että kullakin rekisterissä olevalla tilillä säilytetyt Kioton päästöyksiköt ja päästöoikeudet vastaavat yhteisön riippumattomassa tapahtumalokissa olevia tietoja.

2. Jos tietojen täsmäytysprosessin aikana todetaan epäjohdonmukaisuus, keskusvalvojan on viipymättä ilmoitettava siitä kyseisen rekisterin valvojalle tai valvojille. Jos epäjohdonmukaisuuden syytä ei saada selville, keskusvalvojan on varmistettava, että yhteisön riippumaton tapahtumaloki ei suorita mitään liitteiden VIII ja IX mukaista päästöjä, tilejä tai Kioton päästöyksikköjä koskevaa prosessia, johon todettu epäjohdonmukaisuus voisi vaikuttaa.

30 artikla

Poikkeamien ja epäjohdonmukaisuuksien toteaminen UNFCCC:n riippumattoman tapahtumalokin avulla

1. Jos rekisterin valvoja tai valvojat saavat UNFCCC:n riippumattoman tapahtumalokin lähettämän automaattiseen tarkastukseen perustuvan ilmoituksen poikkeamasta prosessissa, prosessin aloittaneen rekisterin valvojan on keskeytettävä kyseinen prosessi ja ilmoitettava asiasta UNFCCC:n riippumattomaan tapahtumalokiin. Asianomaisen rekisterin valvojan tai valvojien on viipymättä ilmoitettava tilinomistajille prosessin keskeyttämisestä.

2. Jos UNFCCC:n riippumaton tapahtumaloki toteaa epäjohdonmukaisuuden, keskusvalvojan on varmistettava, että yhteisön riippumaton tapahtumaloki ei suorita mikään liitteiden VIII ja IX mukaista Kioton päästöyksikköjä koskevaa prosessia, johon todettu epäjohdonmukaisuus voisi vaikuttaa ja joihin ei sovelleta UNFCCC:n riippumattoman tapahtumalokin automaattisia tarkastuksia.

31 artikla

Rekisterin automaattiset tarkastukset

Ennen prosessin suorittamista sekä niiden aikana rekisterin valvojan on varmistettava, että rekisterissä tehdään aiheelliset automaattiset tarkastukset poikkeamien toteamiseksi, jotta prosessi voidaan keskeyttää ennen yhteisön riippumattoman tapahtumalokin tai UNFCCC:n riippumattoman tapahtumalokin automaattisia tarkastuksia.







3 JAKSO

Prosessien suorittaminen ja päätökseen saattaminen

32 artikla

Prosessit

Kussakin prosessissa on toteutettava kaikki kyseiseen prosessityyppiin kuuluvat viestinvaihdot liitteiden VIII, IX, X ja XI mukaisesti. Jokaisen viestin on noudatettava UNFCCC:n tai Kioton pöytäkirjan mukaisesti laadittuja muotoa ja tietosisältöä koskevia vaatimuksia, jotka on kuvattu WSDL-standardia (Web Services Description Language) käyttäen.

33 artikla

Tunnistekoodit

Rekisterin valvojan on annettava jokaiselle liitteessä VIII tarkoitetulle prosessille yksilöivä korrelaatiotunnus ja jokaiselle liitteessä IX tarkoitetulle prosessille yksilöivä rekisteritapahtumatunnus. Kunkin tällaisen tunnuksen on muodostuttava liitteessä VI määritetyistä tietoelementeistä.

▼M1

34 artikla

Tilejä, kansallisia jakosuunnitelmia koskeviin tauluihin tehtäviä automaattisia muutoksia ja todennettuja päästöjä koskevien prosessien päätökseen saattaminen

Kun kahden riippumattoman tapahtumalokin välille on muodostettu tiedonsiirtoyhteys, ja jos kaikki tilejä, kansallisia jakosuunnitelmia koskeviin tauluihin tehtäviä automaattisia muutoksia ja todennettuja päästöjä koskevat prosessit toteutetaan vaihtamalla tietoja UNFCCC:n riippumattoman tapahtumalokin välityksellä, prosesseja pidetään päätökseen saatettuina, kun kumpikin riippumaton tapahtumaloki ilmoittaa onnistuneesti prosessin aloittaneelle rekisterille, ettei se ole havainnut poikkeamia prosessin käynnistäneen rekisterin lähettämässä ehdotuksessa.

Kaikissa muissa kuin 1 kohdassa tarkoitetuissa tapauksissa kaikkia tilejä, kansallisia jakosuunnitelmia koskeviin tauluihin tehtäviä automaattisia muutoksia ja todennettuja päästöjä koskevia prosesseja pidetään päätökseen saatettuina, kun yhteisön riippumaton tapahtumaloki ilmoittaa onnistuneesti prosessin käynnistäneelle rekisterille, ettei se ole havainnut poikkeamia prosessin käynnistäneen rekisterin ehdotuksessa.

▼M1

34 a artikla

Virheellisesti aloitettujen loppuunsaatettujen tapahtumien mitätöiminen manuaalisesti

1. Jos tilinomistaja tai tiliomistajan puolesta toimiva rekisterin valvoja on tahattomasti tai virheellisesti aloittanut 52, 53 tai 58 artiklan tai 62 artiklan 2 kohdan mukaisen tapahtuman, se voi pyytää kirjallisesti omalta rekisterinvalvojaltaan tapahtuman mitätöimistä manuaalisesti; tapahtuman aloittamiseen oikeutetun tilinomistajan tai tämän valtuutetun edustajan tai edustajien on allekirjoitettava pyyntö ja se on postitettava viiden työpäivän kuluessa tapahtuman loppuun saattamisesta tai tämän asetuksen voimaantulosta, riippuen siitä kumpi ajankohta on myöhäisempi. Pyynnössä on ilmoitettava, että tapahtuma aloitettiin virheellisesti tai tahattomasti.

2. Rekisterin valvoja ilmoittaa keskusvalvojalle tällaisesta pyynnöstä ja aikomuksestaan toteuttaa tietokannassaan erityinen manuaalinen toimenpide toimenpiteen mitätöimiseksi; tällainen ilmoitus on tehtävä 30 päivän kuluessa tapahtuman mitätöimistä koskevan päätöksen tekemisestä, mutta enintään 60 päivän kuluttua tapahtuman loppuun saattamisesta tai tämän asetuksen voimaantulosta, riippuen siitä kumpi ajankohta on myöhäisempi.

Keskusvalvojan on 30 päivän kuluessa rekisterin valvojan 2 kohdan 1 alakohdan mukaisen ilmoituksen vastaanottamisesta toteutettava yhteisön riippumattomaan tapahtumalokin tietokantaan manuaalinen toimenpide, joka vastaa rekisterin valvojan ilmoituksessa eriteltyä toimenpidettä, jos:

a) ilmoitus lähetettiin 2 kohdan 1 alakohdassa ilmoitetussa määräajassa;

b) ehdotettu manuaalinen toimenpide mitätöi ainoastaan tahattomasti tai virheellisesti aloitetun tapahtuman vaikutukset, eikä se mitätöi samoja päästöoikeuksia tai Kioton yksiköitä koskevien myöhempien tapahtumien vaikutuksia.

3. Rekisterin valvoja ei voi mitätöidä 52 ja 53 artiklan mukaisia tapahtumia, jos toiminnanharjoittajan katsottaisiin mitätöinnin seurauksena jättäneen edellistä vuotta koskeneet velvoitteensa täyttämättä.

▼B

35 artikla

Rekisterien sisäisiä tapahtumia koskevien prosessien päätökseen saattaminen

Kaikkia liitteessä IX tarkoitettuja prosesseja, lukuun ottamatta ulkoista siirtoprosessia, pidetään päätökseen saatettuina, kun kumpikin riippumaton tapahtumaloki ilmoittaa prosessin aloittaneelle rekisterille, että kyseisen rekisterin lähettämässä ehdotuksessa ei ole todettu poikkeamia, ja prosessin aloittanut rekisteri on lähettänyt kummallekin riippumattomalle tapahtumalokille vahvistuksen siitä, että sen tiedot on päivitetty ehdotuksen mukaisesti.

Ennen yhteisön riippumattoman tapahtumalokin ja UNFCCC:n riippumattoman tapahtumalokin välisen tiedonsiirtoyhteyden muodostamista kaikkia liitteessä IX tarkoitettuja prosesseja, lukuun ottamatta ulkoista siirtoprosessia, pidetään kuitenkin päätökseen saatettuina, kun yhteisön riippumaton tapahtumaloki ilmoittaa kohderekisterille, että kyseisen rekisterin lähettämässä ehdotuksessa ei ole todettu poikkeamia, ja prosessin aloittanut rekisteri on lähettänyt kummallekin riippumattomalle tapahtumalokille vahvistuksen siitä, että sen tiedot on päivitetty ehdotuksen mukaisesti.

36 artikla

Ulkoisen siirtoprosessin päätökseen saattaminen

Ulkoista siirtoprosessia pidetään päätökseen saatettuna, kun kumpikin riippumaton tapahtumaloki ilmoittaa onnistuneesti vastaanottavalle rekisterille, että prosessin aloittaneen rekisterin lähettämässä ehdotuksessa ei ole todettu poikkeamia, ja vastaanottava rekisteri on lähettänyt kummallekin riippumattomalle tapahtumalokille onnistuneesti vahvistuksen siitä, että sen tiedot on ajantasaistettu prosessin aloittaneen rekisterin ehdotuksen mukaisesti.

Ennen yhteisön riippumattoman tapahtumalokin ja UNFCCC:n riippumattoman tapahtumalokin välisen tiedonsiirtoyhteyden muodostamista ulkoista siirtoprosessia pidetään kuitenkin päätökseen saatettuna, kun yhteisön riippumaton tapahtumaloki ilmoittaa onnistuneesti vastaanottavalle rekisterille, että prosessin aloittaneen rekisterin lähettämässä ehdotuksessa ei ole todettu poikkeamia, ja vastaanottava rekisteri on lähettänyt kummallekin riippumattomalle tapahtumalokille onnistuneesti vahvistuksen siitä, että sen tiedot on päivitetty kohderekisterin ehdotuksen mukaisesti.

37 artikla

Täsmäytysprosessin päätökseen saattaminen

Liitteessä X tarkoitettua täsmäytysprosessia pidetään päätökseen saatettuna, kun kaikki rekisterissä olevien tietojen ja yhteisön riippumattomassa tapahtumalokissa olevien tietojen väliset tiettyä ajankohtaa ja päivämäärää koskevat epäjohdonmukaisuudet on selvitetty ja täsmäytysprosessi on aloitettu uudelleen ja saatettu päätökseen kyseisen rekisterin osalta.







V LUKU

REKISTERITAPAHTUMAT







1 JAKSO

Päästöoikeuksien myöntäminen ja jakaminen kaudelle 2005–2007

38 artikla

Kauden 2005–2007 kansallista jakosuunnitelmaa koskeva taulu

1. Jokaisen jäsenvaltion on annettava viimeistään 1 päivänä lokakuuta 2004 komissiolle tiedoksi kansallista jakosuunnitelmaansa koskeva taulu, joka vastaa direktiivin 2003/87/EY 11 artiklan mukaisesti tehtyä päätöstä. Jos kansallista jakosuunnitelmaa koskeva taulu perustuu komissiolle ilmoitettuun kansalliseen jakosuunnitelmaan, jota ei ole hylätty direktiivin 2003/87/EY 9 artiklan 3 kohdan mukaisesti tai johon komissio on hyväksynyt ehdotettuja muutoksia, komissio määrää keskusvalvojan kirjaamaan kansallista jakosuunnitelmaa koskevan taulukon yhteisön riippumattomaan tapahtumalokin liitteessä XIV esitettyjä alustusmenettelyjä noudattaen.

2. Jäsenvaltion on ilmoitettava jokaisesta kansalliseen jakosuunnitelmaansa tehdystä korjauksesta sekä jokaisesta sen kansallista jakosuunnitelmaa koskevaan tauluun tehdystä vastaavasta korjauksesta komissiolle. Jos kansallista jakosuunnitelmaa koskevaan tauluun tehty korjaus perustuu komissiolle ilmoitettuun kansalliseen jakosuunnitelmaan, jota ei ole hylätty direktiivin 2003/87/EY 9 artiklan 3 kohdan mukaisesti tai johon komissio on hyväksynyt muutoksia, ja korjaus on tehty kyseisessä kansallisessa jakosuunnitelmassa esitetyn metodologian mukaisesti tai on seurausta tietojen tarkentamisesta, komissio määrää keskusvalvojan kirjaamaan vastaavan korjauksen yhteisön riippumattomassa tapahtumalokissa olevaan kansallista jakosuunnitelmaa koskevaan tauluun liitteessä XIV esitettyjen alustusmenettelyjen mukaisesti. Kaikissa muissa tapauksissa jäsenvaltion on ilmoitettava kansalliseen jakosuunnitelmaansa tehty korjaus komissiolle ja jos komissio ei hylkää korjausta direktiivin 2003/87/EY 9 artiklan 3 kohdassa säädettyä menettelyä noudattaen, komissio määrää keskusvalvojan kirjaamaan vastaavan korjauksen yhteisön riippumattomassa tapahtumalokissa olevaan kansallista jakosuunnitelmaa koskevaan tauluun liitteessä XIV esitettyjen alustusmenettelyjen mukaisesti.

3. Jos 2 kohdan nojalla tehdään korjauksia sen jälkeen, kun päästöoikeudet on myönnetty 39 artiklan mukaisesti, ja nämä korjaukset vähentävät 39 artiklan mukaisesti myönnettyjen päästöoikeuksien kokonaismäärää kaudella 2005–2007, rekisterin valvojan on siirrettävä toimivaltaisen viranomaisen kauden 2005–2007 osalta määrittelemä päästöoikeuksien määrä 11 artiklan 1 ja 2 kohdassa tarkoitetuilta päästöoikeustileiltä, joilla päästöoikeuksia säilytetään, mitätöintitilille.

Korjaus on tehtävä liitteessä IX esitetyn päästöoikeuksien korjausprosessin mukaisesti.

39 artikla

Päästöoikeuksien myöntäminen

Sen jälkeen, kun kansallista jakosuunnitelmaa koskeva taulu on kirjattu yhteisön riippumattomaan tapahtumalokiin ja ellei 38 artiklan 2 kohdan soveltamisesta muuta johdu, rekisterin valvojan on myönnettävä viimeistään 28 päivänä helmikuuta 2005 kansallisessa jakosuunnitelmassa esitetty päästöoikeuksien kokonaismäärä sopimuspuolen päästöoikeustilille.

Näitä päästöoikeuksia myöntäessään rekisterin valvojan on annettava kullekin päästöoikeudelle yksilöivä päästöyksikkötunnus, joka muodostuu liitteessä VI määritetyistä tietoelementeistä.

Päästöoikeudet on myönnettävä liitteessä IX esitetyn päästöoikeuksien myöntämisprosessin (2005–2007) mukaisesti.

40 artikla

Päästöoikeuksien jakaminen toiminnanharjoittajille

Kauden 2005–2007 osalta viimeistään 28 päivänä helmikuuta 2005 ja sen jälkeen viimeistään kunkin vuoden 28 päivänä helmikuuta rekisterin valvojan on siirrettävä sopimuspuolen päästöoikeustililtä asianomaisen toiminnanharjoittajan päästöoikeustilille se osuus 39 artiklan mukaisesti myönnetyistä päästöoikeuksista, joka on kansallista jakosuunnitelmaa koskevan taulun kyseisessä osassa osoitettu kyseiselle laitokselle kyseiseksi vuodeksi, sanotun kuitenkaan rajoittamatta 38 artiklan 2 kohdan ja 41 artiklan soveltamista.

Rekisterin valvoja voi siirtää kyseisen osuuden kunkin vuoden myöhäisempänä ajankohtana, jos jonkin laitoksen osalta jäsenvaltion kansalliseen jakosuunnitelmaan sisältyy tällainen mahdollisuus.

Päästöoikeudet on jaettava liitteessä IX esitetyn päästöoikeuksien jakoprosessin mukaisesti.

41 artikla

Päästöoikeuksien palauttaminen toimivaltaisen viranomaisen määräyksestä

Rekisterin valvojan on palautettava laitokselle tietyksi vuodeksi jaettu 39 artiklan mukaisesti myönnettyjen päästöoikeuksien kokonaismäärä tai osa siitä, jos toimivaltainen viranomainen määrää direktiivin 2003/87/EY 16 artiklan 1 kohdan mukaisesti palauttamaan nämä oikeudet; palauttaminen tehdään kirjaamalla palautettujen päästöoikeuksien määrä palautettujen päästöoikeuksien taulun kyseiselle laitokselle kyseiseksi vuodeksi tarkoitettuun osaan. Nämä palautetut päästöoikeudet säilyvät sopimuspuolen päästöoikeustilillä.

Toimivaltaisen viranomaisen määräyksestä palautetut päästöoikeudet on palautettava liitteessä IX esitetyn päästöoikeuksien jakoprosessin mukaisesti.

42 artikla

Päästöoikeuksien jakaminen uusille osallistujille

Rekisterin valvojan on siirrettävä osa sopimuspuolen päästöoikeustilillä olevasta 39 artiklan mukaisesti myönnettyjen päästöoikeuksien kokonaismäärästä uuden osallistujan toiminnanharjoittajan päästöoikeustilille, jos toimivaltainen viranomainen niin määrää.

Päästöoikeudet on siirrettävä liitteessä IX esitetyn sisäisen siirtoprosessin mukaisesti.

43 artikla

Ylivoimaisen esteen tapauksessa myönnettävien päästöoikeuksien myöntäminen

1. Jos toimivaltainen viranomainen niin määrää, rekisterin valvojan on myönnettävä sopimuspuolen päästöoikeustilille ylivoimaisen esteen tapauksessa myönnettäviä päästöoikeuksia määrä, jolle komissio antaa direktiivin 2003/87/EY 29 artiklan mukaisesti luvan kaudeksi 2005–2007.

Ylivoimaisen esteen tapauksessa myönnettävät päästöoikeudet on myönnettävä liitteessä IX esitetyn ylivoimaisen esteen tapauksessa myönnettävien päästöoikeuksien myöntämisprosessin mukaisesti.

2. Rekisterin valvojan on kirjattava ylivoimaisen esteen tapauksessa myönnettyjen päästöoikeuksien määrä palautettujen päästöoikeuksien taulun niille laitokselle niiksi vuosiksi tarkoitettuun osaan, joiden osalta lupa on annettu.

3. Ylivoimaisen esteen tapauksessa myönnettäviä päästöoikeuksia myöntäessään rekisterin valvojan on annettava kullekin tällaiselle ylivoimaisen esteen tapauksessa myönnettävälle päästöoikeudelle yksilöivä päästöyksikkötunnus, joka muodostuu liitteessä VI määritetyistä tietoelementeistä.







2 JAKSO

Päästöoikeuksien jakaminen ja myöntäminen kaudeksi 2008–2012 ja sitä seuraaviksi viisivuotiskausiksi

44 artikla

Kansallista jakosuunnitelmaa koskeva taulu kaudeksi 2008–2012 ja sitä seuraaviksi viisivuotiskausiksi

1. Jokaisen jäsenvaltion on annettava viimeistään 1 päivänä tammikuuta 2007 ja viimeistään 1 päivänä tammikuuta 12 kuukautta ennen kunkin sitä seuraavan viisivuotiskauden alkua komissiolle tiedoksi kansallista jakosuunnitelmaansa koskeva taulu, joka vastaa direktiivin 2003/87/EY 11 artiklan mukaisesti tehtyä päätöstä. Jos kansallista jakosuunnitelmaa koskeva taulu perustuu komissiolle ilmoitettuun kansalliseen jakosuunnitelmaan, jota ei ole hylätty direktiivin 2003/87/EY 9 artiklan 3 kohdan mukaisesti tai johon komissio on hyväksynyt ehdotettuja muutoksia, komissio määrää keskusvalvojan kirjaamaan kansallista jakosuunnitelmaa koskevan taulukon yhteisön riippumattomaan tapahtumalokiin liitteessä XIV esitettyjä alustusmenettelyjä noudattaen.

2. Jäsenvaltion on ilmoitettava jokaisesta kansalliseen jakosuunnitelmaansa tehdystä korjauksesta sekä jokaisesta sen kansallista jakosuunnitelmaa koskevaan tauluun tehdystä vastaavasta korjauksesta komissiolle. Jos kansallista jakosuunnitelmaa koskevaan tauluun tehty korjaus perustuu komissiolle ilmoitettuun kansalliseen jakosuunnitelmaan, jota ei ole hylätty direktiivin 2003/87/EY 9 artiklan 3 kohdan mukaisesti tai johon komissio on hyväksynyt muutoksia, ja korjaus on seurausta tietojen tarkentamisesta, komissio määrää keskusvalvojan kirjaamaan vastaavan korjauksen yhteisön riippumattomassa tapahtumalokissa olevaan kansallista jakosuunnitelmaa koskevaan taulukkoon liitteessä XIV esitettyjen alustusmenettelyjen mukaisesti. Kaikissa muissa tapauksissa jäsenvaltion on ilmoitettava kansalliseen jakosuunnitelmaansa tehty korjaus komissiolle ja jos komissio ei hylkää korjausta direktiivin 2003/87/EY 9 artiklan 3 kohdassa säädettyä menettelyä noudattaen, komissio määrää keskusvalvojan kirjaamaan vastaavan korjauksen yhteisön riippumattomassa tapahtumalokissa olevaan kansallista jakosuunnitelmaa koskevaan tauluun liitteessä XIV esitettyjen alustusmenettelyjen mukaisesti.

3. Jos 2 kohdan nojalla tehdään korjauksia sen jälkeen, kun päästöoikeudet on myönnetty 45 artiklan mukaisesti, ja nämä korjaukset vähentävät kaudeksi 2008–2012 tai sitä seuraaviksi viisivuotiskausiksi 45 artiklan mukaisesti myönnettyjen päästöoikeuksien kokonaismäärää, rekisterin valvojan on muunnettava toimivaltaisen viranomaisen määrittelemä päästöoikeuksien määrä sallituiksi päästömääräyksiköiksi poistamalla kunkin tällaisen sallitun päästömääräyksikön yksilöivä päästöyksikkötunnus, joka muodostuu liitteessä VI määritetyistä tietoelementeistä, päästöoikeutta koskeva tietoelementti.

Korjaus on tehtävä liitteessä IX esitetyn päästöoikeuksien korjausprosessin mukaisesti.

45 artikla

Päästöoikeuksien myöntäminen

Kun kansallista jakosuunnitelmaa koskeva taulu on kirjattu yhteisön riippumattomaan tapahtumalokiin ja, ellei 44 artiklan 2 kohdan soveltamisesta muuta johdu, rekisterin valvojan on viimeistään kauden 2008–2012 ensimmäisen vuoden 28 päivänä helmikuuta ja kunkin sitä seuraavan kauden ensimmäisen vuoden 28 päivänä helmikuuta myönnettävä kansallista jakosuunnitelmaa koskevassa taulukossa esitetty päästöoikeuksien kokonaismäärä sopimuspuolen päästöoikeustilille muuntamalla samansuuruinen määrä kyseisellä päästöoikeustilillä olevia sallittuja päästömääräyksikköjä päästöoikeuksiksi.

Tämä muuntaminen on tehtävä lisäämällä päästöoikeutta koskeva tietoelementti kunkin tällaisen sallitun päästömääräyksikön yksilölliseen yksikkökohtaiseen tunnistekoodiin, joka muodostuu liitteessä VI määritetyistä tietoelementeistä.

Päästöoikeudet kaudeksi 2008–2012 ja sitä seuraaviksi viisivuotiskausiksi on myönnettävä liitteessä IX esitetyn (kaudesta 2008–2012 alkaen noudatettavan) päästöoikeuksien myöntämisprosessin mukaisesti.

46 artikla

Päästöoikeuksien jakaminen toiminnanharjoittajille

Viimeistään 28 päivänä helmikuuta 2008 ja sen jälkeen viimeistään kunkin vuoden 28 päivänä helmikuuta rekisterin valvojan on siirrettävä sopimuspuolen päästöoikeustililtä asianomaisen toiminnanharjoittajan päästöoikeustilille se osuus 45 artiklan mukaisesti myönnetyistä päästöoikeuksista, joka on kansallista jakosuunnitelmaa koskevan taulun kyseisessä osassa osoitettu kyseiselle laitokselle kyseiseksi vuodeksi, sanotun kuitenkaan rajoittamatta 44 artiklan 2 kohdan ja 47 artiklan soveltamista.

Rekisterin valvoja voi siirtää kyseisen osuuden kunkin vuoden myöhäisempänä ajankohtana, jos jonkin laitoksen osalta jäsenvaltion kansalliseen jakosuunnitelmaan sisältyy tällainen mahdollisuus.

Päästöoikeudet on jaettava liitteessä IX esitetyn päästöoikeuksien jakoprosessin mukaisesti.

47 artikla

Päästöoikeuksien palauttaminen toimivaltaisen viranomaisen määräyksestä

Rekisterin valvojan on palautettava laitokselle tietyksi vuodeksi jaettu 45 artiklan mukaisesti myönnettyjen päästöoikeuksien kokonaismäärä tai osa siitä, jos toimivaltainen viranomainen määrää direktiivin 2003/87/EY 16 artiklan 1 kohdan mukaisesti palauttamaan nämä oikeudet; palauttaminen tehdään kirjaamalla palautettujen päästöoikeuksien määrä palautettujen päästöoikeuksien taulun kyseiselle laitokselle kyseiseksi vuodeksi tarkoitettuun osaan. Nämä palautetut päästöoikeudet säilyvät sopimuspuolen päästöoikeustilillä.

Toimivaltaisen viranomaisen määräyksestä palautetut päästöoikeudet on palautettava liitteessä IX esitetyn päästöoikeuksien jakoprosessin mukaisesti.

48 artikla

Päästöoikeuksien jakaminen uusille osallistujille

Rekisterin valvojan on siirrettävä osa sopimuspuolen päästöoikeustilillä olevasta 45 artiklan mukaisesti myönnettyjen päästöoikeuksien kokonaismäärästä uuden osallistujan toiminnanharjoittajan päästöoikeustilille, jos toimivaltainen viranomainen niin määrää.

Päästöoikeudet on siirrettävä liitteessä IX esitetyn sisäisen siirtoprosessin mukaisesti.

▼M1

48 a artikla

Päästöoikeuksien jakaminen jäsenvaltion myytyä kyseiset päästöoikeudet

Jäsenvaltion myytyä päästöoikeuksia rekisterin valvojan on toimivaltaisen viranomaisen määräyksestä siirrettävä päästöoikeudet sopimuspuolen päästöoikeustililtä päästöoikeuksien ostajan henkilön päästöoikeustilille tai toiminnanharjoittajan päästöoikeustilille.

Samassa rekisterissä sisäisesti siirrettävät päästöoikeudet on siirrettävä liitteessä IX vahvistetun sisäisiä siirtoja koskevan prosessin mukaisesti. Rekisteristä toiseen siirretyt päästöoikeudet on siirrettävä liitteessä IX vahvistetun ulkoisia siirtoja (kaudesta 2008–2012 lähtien) koskevan menettelyn mukaisesti.

▼B







3 JAKSO

Siirrot ja osallistumiskelpoisuus

49 artikla

Tilinomistajien tekemät päästöoikeuksien ja Kioton päästöyksikköjen siirrot

1. Rekisterin valvojan on toteutettava 11 artiklan 1 ja 2 kohdassa tarkoitettujen päästöoikeustilien väliset sellaiset siirrot

a) jotka tehdään tilinomistajan pyynnöstä kyseisen rekisterin sisällä; nämä siirrot on tehtävä liitteessä IX esitetyn sisäisen siirtoprosessin mukaisesti;

b) jotka tehdään tilinomistajan pyynnöstä rekisterien välillä ja jotka koskevat kaudeksi 2005–2007 myönnettyjä päästöoikeuksia; nämä siirrot on tehtävä liitteessä IX esitetyn (kauden 2005–2007) ulkoisen siirtoprosessin mukaisesti;

c) jotka tehdään tilinomistajan pyynnöstä rekisterien välillä ja jotka koskevat kaudeksi 2008–2012 ja sitä seuraaviksi viisivuotiskausiksi myönnettyjä päästöoikeuksia ja Kioton päästöyksikköjä; nämä siirrot on tehtävä liitteessä IX esitetyn (kaudesta 2008–2012 alkaen noudatettavan) ulkoisen siirtoprosessin mukaisesti.

2. Rekisterissä olevalta tililtä saa siirtää päästöoikeuksia kolmannen maan rekisterissä tai CDM-rekisterissä olevalle tilille tai rekisterissä olevalle tilille saa hankkia päästöoikeuksia kolmannen maan rekisterissä tai CDM-rekisterissä olevalta tililtä vain, jos on tehty sopimus direktiivin 2003/87/EY 25 artiklan 1 kohdan mukaisesti ja tällaiset siirrot ovat niiden päästöoikeuksien vastavuoroisen tunnustamiseen liittyvien säännösten mukaisia, jotka komissio on laatinut direktiivin 2003/87/EY 25 artiklan 2 kohdan säännöksiä noudattaen.

50 artikla

Osallistumiskelpoisuus ja velvoitekausivaranto

1. ►M1 Sen jälkeen kun tiedonsiirtoyhteys yhteisön riippumattoman tapahtumalokin ja UNFCCC:n riippumattoman tapahtumalokin välillä on muodostettu tämän asetuksen 7 artiklan mukaisesti, jäsenvaltio ei saa siirtää tai hankkia päästövähennysyksiköitä tai sallittuja päästömääräyksiköitä ennen kuin on kulunut 16 kuukautta Euroopan parlamentin ja neuvoston päätöksen N:o 280/2004/EY 7 artiklan 1 kohdan mukaisen raportin toimittamisesta, ellei UNFCCC:n sihteeristö ole ilmoittanut kyseiselle jäsenvaltiolle, että vaatimustenmukaisuusmenettelyjä ei aloiteta. ◄

Päätöksen 280/2004/EY 8 artiklaa sovellettaessa UNFCCC:n sihteeri voi ilmoittaa jäsenvaltiolle, että se ei täytä vaatimuksia päästövähennysyksikköjen tai sallittujen päästömääräyksikköjen siirtämiseksi tai hankkimiseksi tai sertifioitujen päästövähennysten käyttämiseksi, jolloin jäsenvaltion asiasta vastaavan elimen on määrättävä, että rekisterin valvoja ei saa aloittaa tällaista osallistumiskelpoisuutta edellyttäviä tapahtumia.

▼M1

2. Kun sopimuspuolten päästöoikeustileillä, toiminnanharjoittajien päästöoikeustileillä, henkilöiden päästöoikeustileillä ja poistotileillä jäsenvaltiossa säilytettyjen, asianomaisena viisivuotiskautena voimassa olevien päästövähennysyksikköjen, sertifioitujen päästövähennysten, sallittujen päästömääräyksikköjen ja poistoyksikköjen määrä on 1 päivän tammikuuta 2008 jälkeen alle prosentin korkeampi kuin velvoitekausivarannon velvoiteraja, joka on joko vähintään 90 prosenttia jäsenvaltion sallitusta päästömäärästä tai 100 prosenttia sen viimeksi tarkistetun inventaarion viidellä kerrotusta määrästä sen mukaan kumpi näistä luvuista on pienempi, keskusvalvoja ilmoittaa asiasta kyseiselle jäsenvaltiolle.

▼B







4 JAKSO

Todennetut päästöt

51 artikla

Laitoksen todennetut päästöt

1. Kun laitoksen edeltävän vuoden päästöjä koskeva toiminnanharjoittajan raportti on jäsenvaltion direktiivin 2003/87/EY liitteen V määräyksiä noudattaen vahvistamien yksityiskohtaisten vaatimusten mukaisesti todettu asianmukaiseksi, todentaja kirjaa kyseisen laitoksen kyseisen vuoden todennetut päästöt tai hyväksyy niiden kirjaamisen todennettujen päästöjen taulun kyseiselle laitokselle kyseiseksi vuodeksi tarkoitettuun osaan liitteessä VIII esitetyn todennettujen päästöjen päivitysprosessin mukaisesti.

2. Toimivaltainen viranomainen voi määrätä rekisterin valvojan korjaamaan laitoksen edeltävän vuoden todennetut päästöt varmistaakseen jäsenvaltion direktiivin 2003/87/EY liitteen V määräyksiä noudattaen vahvistamien yksityiskohtaisten vaatimusten noudattamisen; tämä korjaus tehdään kirjaamalla kyseisen laitoksen kyseisen vuoden korjatut todennetut päästöt todennettujen päästöjen taulun kyseiselle laitokselle kyseiseksi vuodeksi tarkoitettuun osaan liitteessä VIII esitetyn todennettujen päästöjen päivitysprosessin mukaisesti.







5 JAKSO

Päästöoikeuksien palauttaminen

52 artikla

Päästöoikeuksien palauttaminen

Toiminnanharjoittaja palauttaa laitoksen päästöoikeuksia pyytämällä tai — jos jäsenvaltion lainsäädännössä niin säädetään — toiminnanharjoittajan voidaan katsoa pyytäneen palauttamaan laitoksien päästöoikeuksia, jos se on pyytänyt rekisterin valvojaa

a) siirtämään tietyn määrän tietyn vuoden päästöoikeuksia asianomaisen toiminnanharjoittajan päästöoikeustililtä sopimuspuolen päästöoikeustilille kyseisessä rekisterissä;

b) kirjaamaan siirrettyjen päästöoikeuksien määrän palautettujen päästöoikeuksien taulun kyseiselle laitokselle kyseiseksi vuodeksi tarkoitettuun osaan.

Siirto ja kirjaaminen on tehtävä liitteessä IX esitetyn päästöoikeuksien palauttamisprosessin mukaisesti.

53 artikla

Sertifioitujen päästövähennysten ja päästövähennysyksiköiden käyttäminen

Jotta toiminnanharjoittaja voisi käyttää laitoksen sertifioituja päästövähennyksiä ja päästövähennysyksiköitä direktiivin 2003/87/EY 11 a artiklan mukaisesti, hänen on pyydettävä rekisterin valvojaa

a) siirtämään tietty määrä tietyn vuoden sertifioituja päästövähennyksiä ja päästövähennysyksiköitä asianomaisen toiminnanharjoittajan päästöoikeustililtä sopimuspuolen päästöoikeustilille kyseisessä rekisterissä;

b) kirjaamaan siirrettyjen sertifioitujen päästövähennysten ja päästövähennysyksiköiden määrä palautettujen päästöoikeuksien taulun kyseiselle laitokselle kyseiseksi vuodeksi tarkoitettuun osaan.

Tammikuun 1 päivästä 2008 rekisterin valvoja saa hyväksyä sertifioitujen päästövähennysten ja päästövähennysyksiköiden käyttöä koskevat pyynnöt enintään kullekin laitokselle jaetun prosenttiosuuden rajoissa, jonka kyseisen valvojan jäsenvaltio määrittelee kyseisen kauden kansallisessa jakosuunnitelmassaan.

Siirto ja kirjaaminen on tehtävä liitteessä IX esitetyn päästöoikeuksien palauttamisprosessin mukaisesti.

54 artikla

Ylivoimaisen esteen tapauksessa myönnettävien päästöoikeuksien palauttaminen

Ylivoimaisen esteen tapauksessa myönnettävien päästöoikeuksien myöntämistä 43 artiklan mukaisesti pidetään niiden palauttamisena.

55 artikla

Velvoitetilannetta kuvaavien lukujen laskeminen

Kirjatessaan merkinnän palautettujen päästöoikeuksien taulun tai todennettujen päästöjen taulukon tietylle laitokselle tarkoitettuun osaan rekisterin valvojan on

a) vuosina 2005, 2006 ja 2007 määritettävä kyseisen laitoksen velvoitetilannetta kuvaava luku kunkin vuoden osalta laskemalla yhteen kaikki vuodesta 2005 kuluvaan vuoteen, kyseinen vuosi mukaan luettuna, palautetut päästöoikeudet ja vähentämällä tästä summasta vuodesta 2005 kuluvaan vuoteen, kyseinen vuosi mukaan luettuna, todennettujen päästöjen summa;

b) vuonna 2008 ja kunakin sitä seuraavana vuonna määritettävä kyseisen laitoksen velvoitetilannetta kuvaava luku kunkin vuoden osalta laskemalla yhteen kaikki vuodesta 2008 kuluvaan vuoteen, kyseinen vuosi mukaan luettuna, palautetut päästöoikeudet ja vähentämällä tästä summasta vuodesta 2008 kuluvaan vuoteen, kyseinen vuosi mukaan luettuna, todennettujen päästöjen summa sekä lisäämällä saatuun tulokseen korjaustekijä. Korjaustekijä on nolla, jos vuoden 2007 luku on suurempi kuin nolla, mutta jos vuoden 2007 luku on pienempi tai yhtä suuri kuin nolla, korjaustekijä on samansuuruinen kuin vuoden 2007 luku.

56 artikla

Tietojen kirjaaminen velvoitetilannetta koskevaan tauluun

1. Rekisterin valvojan on kirjattava 55 artiklan mukaisesti laskettu laitoksen velvoitetilannetta kuvaava luku kunkin vuoden osalta velvoitetilannetta koskevan taulun kyseiselle laitokselle tarkoitettuun osaan.

2. Rekisterin valvojan on annettava velvoitetilannetta koskeva taulu tiedoksi toimivaltaiselle viranomaiselle 1 päivänä toukokuuta 2006 ja kunkin sitä seuraavan vuoden 1 päivänä toukokuuta. Lisäksi rekisterin valvojan on annettava toimivaltaiselle viranomaiselle tiedoksi kaikki velvoitetilannetta koskevaan tauluun aikaisempien vuosien osalta tehdyt muutokset.

▼M1

57 artikla

Tietojen kirjaaminen todennettujen päästöjen tauluun

Jos 1 päivänä toukokuuta 2006 ja kunkin sitä seuraavan vuoden 1 päivänä toukokuuta todennettujen päästöjen tauluun ei ole jonkin laitoksen osalta kirjattu edeltävää vuotta koskevia todennettuja päästöjä, todennettujen päästöjen taulukkoon ei saa kirjata direktiivin 2003/87/EY 16 artiklan 1 kohdan soveltamiseksi määritettyä korvaavaa päästölukua, jota ei ole laskettu niin tarkkaan kuin mahdollista jäsenvaltioiden direktiivin 2003/87/EY liitteen V mukaisesti vahvistamia yksityiskohtaisia vaatimuksia noudattaen.

▼B







6 JAKSO

Mitätöiminen ja poistaminen

58 artikla

Palautettujen päästöoikeuksien ja ylivoimaisen esteen tapauksessa myönnettävien päästöoikeuksien mitätöiminen ja poistaminen kaudella 2005–2007

▼M1

Rekisterin valvojan on mitätöitävä 30 päivänä kesäkuuta vuosina 2006, 2007 ja 2008 tietty määrä sopimuspuolen päästöoikeustilillä 52, 53 ja 54 artiklan mukaisesti olevia päästöoikeuksia, sertifioituja päästövähennyksiä ja ylivoimaisen esteen tapauksessa myönnettäviä päästöoikeuksia. Mitätöitävien päästöoikeuksien, sertifioitujen päästövähennysten ja ylivoimaisen esteen tapauksessa myönnettävien päästöoikeuksien määrä on yhtä suuri kuin palautettujen päästöoikeuksien kokonaismäärä, joka on kirjattu palautettujen päästöoikeuksien tauluun kausiksi 1 päivästä tammikuuta 2005 vuoden 2006 mitätöintipäivään, vuoden 2006 mitätöintipäivästä vuoden 2007 mitätöintipäivään ja vuoden 2007 mitätöintipäivästä vuoden 2008 mitätöintipäivään.

▼B

Mitätöinti suoritetaan siirtämällä muita kuin direktiivin 2003/87/EY 11 a artiklan 3 kohdassa tarkoitetuista hankkeista tuloksena olevia sertifioituja päästövähennyksiä sopimuspuolen päästöoikeustililtä mitätöintitilille kaudella 2008–2012 sekä siirtämällä päästöoikeuksia ja ylivoimaisen esteen tapauksessa myönnettäviä päästöoikeuksia sopimuspuolen päästöoikeustililtä poistotilille kaudella 2005–2007 liitteessä IX esitetyn (kauden 2005–2007) käyttöönottoprosessin mukaisesti.

59 artikla

Palautettujen päästöoikeuksien mitätöiminen ja poistaminen kaudella 2008–2012 ja sitä seuraavina kausina

Kesäkuun 30 päivänä 2009 ja kunkin sitä seuraavan vuoden 30 päivänä kesäkuuta rekisterin valvojan on mitätöitävä kauden 2008–2012 ja kunkin sitä seuraavan viisivuotiskauden osalta palautettuja päästöoikeuksia liitteessä IX esitetyn (kaudesta 2008–2012 alkaen noudatettavan) käyttöönottoprosessin mukaisesti; mitätöiminen on toteutettava seuraavasti:

a) kyseiseksi viisivuotiskaudeksi myönnettyjen, sopimuspuolen päästöoikeustilillä olevien päästöoikeuksien määrä, joka on yhtä suuri kuin palautettujen päästöoikeuksien tauluun 1 päivästä tammikuuta 200830 päivänä kesäkuuta 2009 ja edeltävän vuoden 30 päivästä kesäkuuta seuraavien vuosien 30 päivänä kesäkuuta kirjattujen, 52 artiklan mukaisesti palautettujen päästöoikeuksien kokonaismäärä, muunnetaan sallituiksi päästömääräyksiköiksi poistamalla kunkin tällaisen sallitun päästömääräyksikön yksilöivästä päästöyksikkötunnuksesta, joka muodostuu liitteessä VI määritetyistä tietoelementeistä, päästöoikeutta koskeva tietoelementti.

b) toimivaltaisen viranomaisen määrittelemien muiden kuin direktiivin 2003/87/EY 11 a artiklan 3 kohdassa tarkoitetuista hankkeista tuloksena olevien Kioton päästöyksikköjen määrä, joka on yhtä suuri kuin palautettujen päästöoikeuksien tauluun 1 päivästä tammikuuta 200830 päivänä kesäkuuta 2009 ja edeltävän vuoden 30 päivästä kesäkuuta seuraavien vuosien 30 päivänä kesäkuuta kirjattujen, 52 ja 53 artiklan mukaisesti palautettujen päästöoikeuksien kokonaismäärä, siirretään sopimuspuolen päästöoikeustililtä asianomaisen kauden poistotilille.







7 JAKSO

Mitätöiminen ja korvaaminen

60 artikla

Kaudeksi 2005–2007 myönnettyjen päästöoikeuksien mitätöiminen ja korvaaminen

Toukokuun 1 päivänä 2008 kunkin rekisterin valvojan on mitätöitävä ja, jos toimivaltainen viranomainen niin määrää, korvattava rekisterissään olevia päästöoikeuksia liitteessä IX esitettyä päästöoikeuksien mitätöimis- ja korvaamisprosessia noudattaen seuraavasti:

▼M1

a) päästöoikeuksien määrä, joka on yhtä suuri kuin rekisterissä oleva minkä tahansa rekisterin kaudeksi 2005–2007 myöntämä päästöoikeuksien määrä, josta on vähennetty edellisen vuoden kesäkuun 30 päivän jälkeen 52 ja 54 artiklan mukaisesti palautettujen päästöoikeuksien määrä mitätöinti- ja korvaamishetkellä, siirretään 11 artiklan 1 ja 2 kohdassa tarkoitetuilta päästöoikeustileiltä kauden 2005–2007 mitätöintitilille;

▼B

b) jos toimivaltainen viranomainen niin määrää, myönnetään toimivaltaisen viranomaisen määrittelemä määrä korvaavia päästöoikeuksia muuntamalla yhtä suuri määrä kaudeksi 2008–2012 myönnettyjä, sopimuspuolen päästöoikeustilillä olevia sallittuja päästömääräyksikköjä päästöoikeuksiksi lisäämällä päästöoikeutta koskeva tietoelementti kunkin tällaisen sallitun päästömääräyksikön yksilöivään päästöyksikkötunnukseen, joka muodostuu liitteessä VI määritetyistä tietoelementeistä;

c) siirretään tällaiset b alakohdassa tarkoitetut mahdolliset korvaavat päästöoikeudet sopimuspuolen päästöoikeustililtä niille toimivaltaisen viranomaisen määrittelemille toiminnanharjoittajien päästöoikeustileille ja henkilöiden päästöoikeustileille, joilta päästöoikeuksia on siirretty a alakohdan mukaisesti.

61 artikla

Kaudeksi 2008–2012 ja sitä seuraaviksi kausiksi myönnettyjen päästöoikeuksien mitätöiminen ja korvaaminen

Toukokuun 1 päivänä 2013 ja kunkin sitä seuraavan viisivuotiskauden ensimmäisen vuoden 1 päivänä toukokuuta kunkin rekisterin valvojan on mitätöitävä ja korvattava rekisterissään olevia päästöoikeuksia liitteessä IX esitettyä päästöoikeuksien mitätöinti- ja korvausprosessia noudattaen seuraavasti:

a) kaikki edelliseksi viisivuotiskaudeksi myönnetyt päästöoikeudet siirretään toiminnanharjoittajien päästöoikeustileiltä ja henkilöiden päästöoikeustileiltä sopimuspuolen päästöoikeustilille;

b) päästöoikeuksien määrä, joka on yhtä suuri kuin edeltäväksi viisivuotiskaudeksi myönnettyjen päästöoikeuksien määrä, josta on vähennetty edellisen vuoden 30 päivästä kesäkuuta alkaen 52 artiklan mukaisesti palautettujen päästöoikeuksien määrä, muunnetaan sallituiksi päästömääräyksiköiksi poistamalla kunkin tällaisen sallitun päästömääräyksikön yksilöivästä päästöyksikkötunnuksesta, joka muodostuu liitteessä VI määritetyistä tietoelementeistä, päästöoikeutta koskeva tietoelementti;

c) myönnetään yhtä suuri määrä korvaavia päästöoikeuksia muuntamalla kuluvaksi kaudeksi myönnettyjä, sopimuspuolen päästöoikeustilillä olevia sallittuja päästömääräyksiköitä päästöoikeuksiksi lisäämällä päästöoikeutta koskeva tietoelementti kunkin tällaisen sallitun päästömääräyksikön yksilöivään päästöyksikkötunnukseen, joka muodostuu liitteessä VI määritetyistä tietoelementeistä;

d) siirretään sopimuspuolen päästöoikeustililtä kullekin toiminnanharjoittajan päästöoikeustilille ja henkilön päästöoikeustilille, joilta päästöoikeuksia on siirretty a alakohdan mukaisesti, kuluvaksi kaudeksi c alakohdan mukaisesti myönnettyjen päästöoikeuksien määrä, joka on yhtä suuri kuin kyseisiltä tileiltä a alakohdan mukaisesti siirrettyjen päästöoikeuksien määrä.







8 JAKSO

Vapaaehtoinen mitätöinti ja poistaminen

62 artikla

Päästöoikeuksien ja Kioton päästöyksikköjen vapaaehtoinen mitätöinti

1. Rekisterin valvojan on toteutettava tilinomistajan direktiivin 2003/87/EY 12 artiklan 4 kohdan mukaisesti esittämä pyyntö millä tahansa tilinomistajan päästöoikeustilillä olevien päästöoikeuksien tai Kioton päästöyksikköjen vapaaehtoisesta mitätöimisestä. Päästöoikeuksien ja Kioton päästöyksikköjen vapaaehtoinen mitätöinti on toteutettava 2 ja 3 kohdan mukaisesti.

2. Kaudella 2005–2007 myönnettyjen päästöoikeuksien osalta rekisterin valvojan on siirrettävä tilinomistajan määrittelemä määrä päästöoikeuksia tämän tililtä kauden 2005–2007 mitätöintitilille liitteessä IX esitetyn (kauden 2005–2007) mitätöintiprosessin mukaisesti.

3. Kaudeksi 2008–2012 ja sitä seuraaviksi viisivuotiskausiksi myönnettyjen Kioton päästöyksikköjen ja päästöoikeuksien osalta rekisterin valvojan on siirrettävä tilinomistajan määrittelemä määrä Kioton päästöyksikköjä tai päästöoikeuksia hänen tililtään kauden 2008–2012 ja sitä seuraavien viisivuotiskausien asianomaiselle mitätöintitilille liitteessä IX esitetyn (kaudesta 2008–2012 alkaen noudatettavan) mitätöintiprosessin mukaisesti.

4. Mitätöintitilillä olevia päästöoikeuksia tai Kioton päästöyksikköjä ei saa siirtää millekään muulle tilille rekisterijärjestelmässä eikä millekään tilille CDM-rekisterissä tai kolmannen maan rekisterissä.

63 artikla

Kioton päästöyksiköiden poistaminen

1. Jos jäsenvaltion asiasta vastaava elin niin määrää, rekisterin valvojan on siirrettävä kyseisen elimen määrittelemä määrä sen määrittelemää tyyppiä olevia Kioton päästöyksikköjä, joita ei ole vielä poistettu 59 artiklan mukaisesti, sopimuspuolen päästöoikeustililtä rekisterissään olevalle asianmukaiselle poistotilille liitteessä IX esitetyn (kaudesta 2008–2012 alkaen noudatettavan) käyttöönottoprosessin mukaisesti.

2. Toiminnanharjoittajalla tai henkilöllä ei saa olla mahdollisuutta siirtää päästöoikeuksia toiminnanharjoittajan päästöoikeustililtään tai henkilön päästöoikeustililtään poistotilille.

3. Poistotilillä olevia Kioton päästöyksikköjä ei saa siirtää millekään muulle tilille rekisterijärjestelmässä eikä millekään tilille CDM-rekisterissä tai kolmannen maan rekisterissä.







VI LUKU

TURVALLISUUSSTANDARDIT, TUNNISTAMINEN JA KÄYTTÖOIKEUDET

64 artikla

Turvallisuusstandardit

1. Kunkin rekisterin on oltava liitteessä XV esitettyjen turvallisuusstandardien mukainen.

2. Yhteisön riippumattoman tapahtumalokin on oltava liitteessä XV esitettyjen turvallisuusstandardien mukainen.

65 artikla

Tunnistaminen

Jäsenvaltioiden ja komission on käytettävä UNFCCC:n sihteeristön tai sen nimeämän tahon toimittamia digitaalisia varmenteita UNFCCC:n riippumattoman tapahtumalokin suorittamaa jäsenvaltioiden rekisterien ja yhteisön riippumattoman tapahtumalokin tunnistamista varten.

Tammikuun 1 päivästä 2005 siihen asti, kun yhteisön riippumattoman tapahtumalokin ja UNFCCC:n riippumattoman tapahtumalokin välinen tiedonsiirtoyhteys on muodostettu, kunkin rekisterin ja yhteisön riippumattoman tapahtumalokin tunnistaminen varmennetaan käyttäen liitteen XV mukaisia digitaalisia varmenteita sekä käyttäjätunnuksia ja salasanoja. Komissio tai sen nimeämä taho toimii kaikkien digitaalisten varmenteiden varmenneviranomaisena ja jakaa käyttäjätunnukset ja salasanat.

66 artikla

Pääsy rekistereihin

1. Valtuutetulla edustajalla on pääsy ainoastaan niihin rekisterein tileihin, joihin hän on saanut valtuudet tai hän voi pyytää ainoastaan sellaisten prosessien aloittamista, joita hän on valtuutettu pyytämään 23 artiklan mukaisesti. Tällaisen käytön on tapahduttava ja nämä pyynnöt on toteutettava kyseisen rekisterin verkkosivuston suojatun alueen kautta.

Rekisterin valvojan on annettava kullekin valtuutetulle edustajalle käyttäjätunnus ja salasana, jotka antavat pääsyn niihin tileihin tai prosesseihin, joihin edustaja on valtuutettu pääsemään. Rekisterin valvojat voivat soveltaa harkintansa mukaan turvallisuutta koskevia lisävaatimuksia, kunhan ne sopivat yhteen tämän asetuksen säännösten kanssa.

2. Rekisterin valvojalla on oikeus olettaa, että käyttäjä, joka on antanut tietyn käyttäjätunnuksen ja siihen kuuluvan salasanan, on kyseiselle käyttäjätunnukselle ja salasanalle rekisteröity valtuutettu edustaja ellei valtuutettu edustaja ole ilmoittanut rekisterin valvojalle, että hänen salasanansa turvallisuus on vaarantunut, ja pyytää salasanan korvaamista. Rekisterin valvojan on tällaisessa tapauksessa korvattava salasana viipymättä.

3. Rekisterin valvojan on varmistettava, että rekisterin verkkosivuston suojatulle alueelle pääsee tietokoneelta, joka käyttää yleisesti saatavilla olevaa Internet-selainta. Valtuutettujen edustajien ja rekisterin verkkosivuston välinen viestintä on salattava liitteessä XV esitettyjen turvallisuusstandardien mukaisesti.

4. Rekisterin valvojan on toteutettava kaikki tarvittavat toimet estääkseen luvattoman pääsyn rekisterin verkkosivuston suojatulle alueelle.

67 artikla

Tilien käytön estäminen

1. Keskusvalvoja ja kunkin rekisterin valvoja voi keskeyttää valtuutetun edustajan salasanan voimassaolon niiden sellaisten tilien tai prosessien osalta, joihin tällä olisi muutoin pääsy, vain jos valtuutettu edustaja on joko toiminut seuraavasti tai valvojalla on perusteet uskoa, että valtuutettu edustaja on toiminut seuraavasti:

a) yrittänyt käyttää tilejä tai prosesseja, joihin hänellä ei ole valtuutettua pääsyä;

b) toistuvasti yrittänyt käyttää tiliä tai prosessia salasanalla, joka ei vastaa käyttäjätunnusta;

c) yrittänyt tai yrittää vaarantaa rekisterin tai rekisterijärjestelmän turvallisuuden.

2. Jos toiminnanharjoittajan päästöoikeustilin käyttö on estetty 1 kohdan tai 69 artiklan mukaisesti 28 päivän huhtikuuta ja 30 päivän huhtikuuta välisenä aikana minä tahansa vuonna vuodesta 2006 alkaen, rekisterin valvojan on, jos tilinomistaja niin pyytää ja todistaa valtuutetun edustajansa henkilöllisyyden asiakirjoin, palautettava tilinomistajan määrittelemä määrä päästöoikeuksia ja käytettävä tämän määrittelemä määrä sertifioitujen päästövähennyksiä ja päästövähennysyksiköitä 52 ja 53 artiklassa ja liitteessä IX esitetyn päästöoikeuksien palautusprosessin mukaisesti.







VII LUKU

TIEDON SAATAVUUS JA LUOTETTAVUUS

68 artikla

Rekisterien ja yhteisön riippumattoman tapahtumalokin saatavuus ja luotettavuus

Keskusvalvojan ja kunkin rekisterin valvojan on toteutettava kaikki kohtuulliset toimenpiteet sen varmistamiseksi, että

a) tilinomistajilla on pääsy rekisteriin 24 tuntia vuorokaudessa seitsemänä päivänä viikossa ja että rekisterin ja yhteisön riippumattoman tapahtumalokin välinen tiedonsiirtoyhteys toimii 24 tuntia vuorokaudessa seitsemänä päivänä viikossa; tätä varten on oltava varalaitteistot ja -ohjelmistot pääasiallisten laitteistojen ja ohjelmien häiriöiden varalta;

b) rekisteri ja yhteisön riippumaton tapahtumaloki vastaavat viipymättä tilinomistajien pyyntöihin.

Valvojien on varmistettava, että rekisteri ja yhteisön riippumaton tapahtumaloki perustuvat vakaisiin järjestelmiin ja menettelyihin, joilla turvataan kaikki tiedot sekä varmistetaan kaikkien tietojen ja toimintojen palauttaminen häiriö- tai hätätilanteissa.

Niiden on huolehdittava rekisterin ja yhteisön riippumattoman tapahtumalokin mahdollisimman keskeytymättömästä toiminnasta.

69 artikla

Käytön estäminen

Keskusvalvoja voi keskeyttää yhteisön riippumattomaan tapahtumalokin käytön ja rekisterin valvoja voi keskeyttää pääsyn rekisteriinsä, jos yhteisön riippumattomaan tapahtumalokin tai rekisteriin kohdistuu tietoturvaloukkaus, joka uhkaa yhteisön riippumattoman tapahtumalokin tai rekisterin eheyttä tai rekisterijärjestelmän ja 68 artiklan mukaisten varajärjestelyjen eheyttä.

70 artikla

Käytön estämisestä ilmoittaminen

1. Jos yhteisön riippumattoman tapahtumalokin turvallisuus vaarannetaan tavalla, joka voi johtaa käytön estämiseen, keskusvalvojan on viipymättä ilmoitettava rekisterien valvojille mahdollisista rekistereille aiheutuvista riskeistä.

2. Jos rekisterin turvallisuus vaarannetaan tavalla, joka voi johtaa käytön keskeyttämiseen, asianomaisen rekisterin valvojan on viipymättä ilmoitettava keskusvalvojalle, jonka puolestaan on ilmoitettava viipymättä muille rekisterien valvojille mahdollisista rekistereille aiheutuvista riskeistä.

3. Jos rekisterin valvojan tietoon tulee, että joko tilien tai rekisterin muiden toimintojen käyttö on tarpeen estää, hänen on annettava kaikille tilinomistajille ja todentajille, joita asia koskee, sekä keskusvalvojalle ja muille rekisterien valvojille ennakkoilmoitus niin pian kuin sen voi käytännössä kohtuudella antaa.

4. Jos keskusvalvojan tietoon tulee, että yhteisön riippumattoman tapahtumalokin toimintojen on tarpeen keskeyttää, keskusvalvojan on annettava rekisterien valvojille ennakkoilmoitus niin pian kuin sen voi käytännössä kohtuudella antaa.

5. Edellä 3 ja 4 kohdassa tarkoitetuissa ennakkovaroituksissa on ilmoitettava keskeytyksen todennäköinen kesto ja ne on esitettävä selvästi kyseisen rekisterin verkkosivuston julkisessa osiossa tai yhteisön riippumattoman tapahtumalokin verkkosivuston julkisessa osiossa.

71 artikla

Kunkin rekisterin ja yhteisön riippumattoman tapahtumalokin testausosio

1. Kunkin rekisterin valvojan on perustettava testausalue, jolla kaikki rekisterin uudet versiot voidaan testata liitteessä XII esitettyjen testausmenettelyjen mukaisesti siten, että voidaan varmistaa seuraavat:

a) uuden version testausmenettelyt voidaan suorittaa loppuun siten, että tilinomistajilla säilyy häiriötön pääsy rekisterin versioon tai julkistukseen, jolla on kyseisenä ajankohtana tiedonsiirtoyhteys yhteisön riippumattoman tapahtumalokin tai UNFCCC:n riippumattoman tapahtumalokin kanssa, ja

b) rekisterin uuden version ja yhteisön riippumattoman tapahtumalokin tai UNFCCC:n riippumattoman tapahtumalokin välisen tiedonsiirtoyhteyden perustamisesta aiheutuu mahdollisimman vähän häiriötä rekisterin tilinomistajille.

2. Keskusvalvojan on perustettava testausosio 1 kohdassa tarkoitettujen testausmenettelyjen helpottamiseksi.

3. Rekisterin valvojien ja keskusvalvojan on varmistettava, että testausosioiden laitteistojen ja ohjelmistojen suoritustaso edustaa 68 artiklassa tarkoitettujen pääasiallisten laitteistojen ja ohjelmistojen suoritustasoa.

72 artikla

Muutosten hallinta

1. Keskusvalvojan on koordinoitava rekisterin valvojien ja UNFCCC:n sihteeristön kanssa tähän asetukseen mahdollisesti tehtävien sellaisten muutosten valmistelua ja täytäntöönpanoa, joista voi aiheutua muutoksia rekisterijärjestelmän toiminnallisiin ja teknisiin eritelmiin.

2. Jos näiden muutosten vuoksi rekisteristä tarvitaan uusi versio, kunkin rekisterin valvojan on suoritettava liitteessä XIII määritetyt testivaiheet ennen kyseisen rekisterin uuden version ja yhteisön riippumattoman tapahtumalokin tai UNFCCC:n riippumattoman tapahtumalokin välisen tiedonsiirtoyhteyden muodostamista ja aktivoimista.

3. Kunkin rekisterin valvojan on jatkuvasti seurattava rekisterinsä toimintakuntoa, luotettavuutta ja tehokkuutta varmistaakseen suorituskyvyn, joka täyttää tämän asetuksen vaatimukset. Jos tämän seurannan tuloksena tai 6 artiklan 3 kohdassa tarkoitetun tietoliikenneyhteyden keskeyttämisen vuoksi rekisteristä tarvitaan uusi versio tai julkistus, kunkin rekisterin valvojan on onnistuneesti suoritettava loppuun liitteessä XIII määritetyt testausmenettelyt ennen kyseisen rekisterin uuden version tai julkistuksen ja yhteisön riippumattoman tapahtumalokin tai UNFCCC:n riippumattoman tapahtumalokin välisen tiedonsiirtoyhteyden muodostamista ja aktivoimista.







VIII LUKU

ARKISTOIDUT TIEDOT JA MAKSUT

73 artikla

T Arkistoidut tiedot

1. Keskusvalvojan ja kunkin rekisterin valvojan on säilytettävä kaikki prosessien ja tilinomistajien osalta arkistoidut tiedot, jotka esitetään liitteessä III, liitteessä IV, liitteessä VIII, liitteessä IX, liitteessä X ja liitteessä XI, 15 vuotta tai siihen asti, kun kaikki niihin liittyvät täytäntöönpanokysymykset on ratkaistu, riippuen siitä kumpi ajankohta on myöhäisempi.

2. Tietojen tallentamisessa on noudatettava tietojenkirjausta koskevia standardeja, jotka on laadittu UNFCCC:n tai Kioton pöytäkirjan mukaisesti.

74 artikla

Maksut

Kaikkien rekisterin valvojan tilinomistajilta perimien maksujen on oltava kohtuullisia ja ne on ilmoitettava selvästi kyseisen rekisterin verkkosivuston julkisessa osiossa. Rekisterin valvojat eivät saa periä eri suuruisia maksuja sen mukaan, mihin tilinomistajat ovat yhteisössä sijoittautuneet.

Rekisterien valvojat eivät saa periä tilinomistajilta maksua 49 artiklan, 52–54 artiklan ja 58–63 artiklan mukaisista päästöoikeuksia koskevista tapahtumista.







IX LUKU

LOPPUSÄÄNNÖKSET

75 artikla

Voimaantulo

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.









LIITE I

Rekisterien ja yhteisön riippumattoman tapahtumalokin laitteisto- ja ohjelmistovaatimukset

Arkkitehtuurivaatimukset

1. Kunkin rekisterin sekä yhteisön riippumattoman tapahtumalokin arkkitehtuuriin on kuuluttava seuraavat osatekijät: a) www-palvelin, b) sovelluspalvelin, c) tietokantapalvelin, joka on asennettu eri koneelle kuin www-palvelin ja sovelluspalvelin, d) palomuurit.

Tietoliikennevaatimukset

▼M1

2. Kun yhteisön riippumattoman tapahtumalokin ja UNFCCC:n riippumattoman tapahtumalokin välistä tiedonsiirtoyhteyttä ei vielä ole muodostettu: a) ajanmääritys yhteisön riippumattomassa tapahtumalokissa ja kussakin rekisterissä on synkronoitava GMT-yleisajan (Greenwich Mean Time) kanssa; b) kaikki päästölupia, todennettuja päästöjä, kansallisia jakosuunnitelmia koskeviin tauluihin tehtäviä automaattisia muutoksia ja tilejä koskevat prosessit on toteutettava käyttäen XML-muotoista (Extensible Markup Language) datansiirtoa käyttäen SOAP-yhteyskäytännön (Simple Object Access Protocol) versiota 1.1 ja HTTP-yhteyskäytännön (Hypertext Transfer Protocol) versiota 1.1 (RPC-koodattu (etäproseduurikutsut, Remote Procedure Call)).

3. Kun tiedonsiirtoyhteys yhteisön riippumattoman tapahtumalokin ja UNFCCC:n riippumattoman tapahtumalokin välillä on muodostettu: a) ajanmääritys UNFCCC:n riippumattomassa tapahtumalokissa, yhteisön riippumattomassa tapahtumalokissa ja kussakin rekisterissä on synkronoitava ja b) kaikki päästölupia ja Kioton päästöyksikköjä koskevat prosessit on toteutettava käyttäen datansiirtoa siten, että täytetään laitteisto- ja ohjelmistovaatimukset, jotka määritellään Kioton pöytäkirjaan perustuvien rekisterijärjestelmien datansiirtostandardien toiminnallisissa ja teknisissä, UNFCCC:n sopimuspuolten konferenssin päätöksen 24/CP.8 nojalla laadituissa eritelmissä. Jos todennettuja päästöjä, tilejä ja kansallisia jakosuunnitelmia koskeviin tauluihin tehtäviä automaattisia muutoksia koskevat prosessit toteutetaan datansiirrolla UNFCCC:n riippumattoman tapahtumalokin kautta edelleen yhteisön riippumattomaan tapahtumalokiin, datansiirto on suoritettava täyttäen laitteisto- ja ohjelmistovaatimukset, jotka määritellään Kioton pöytäkirjaan perustuvien rekisterijärjestelmien datansiirtostandardien toiminnallisissa ja teknisissä, UNFCCC:n sopimuspuolten konferenssin päätöksen 24/CP.8 nojalla laadituissa eritelmissä. Jos todennettuja päästöjä, tilejä ja kansallisia jakosuunnitelmia koskeviin tauluihin tehtäviä automaattisia muutoksia koskevat prosessit toteutetaan datansiirrolla yhteisön riippumattoman tapahtumalokin kautta, datansiirto on suoritettava 2 kohdan b alakohdan mukaisesti.

▼B









LIITE II

Jäsenvaltioiden rekistereissä ylläpidettävät taulut

1. Jäsenvaltion rekisterissä on taulukoitava seuraavat tiedot, jotka muodostavat todennettujen päästöjen taulun: a) Vuodet: erillisissä soluissa vuodesta 2005 lähtien nousevassa järjestyksessä. b) Laitostunnus: nousevassa järjestyksessä erillisissä soluissa, jotka sisältävät liitteessä VI määritetyt tietoelementit. c) Todennetut päästöt: laitoksen todennetut päästöt tiettynä vuonna merkitään soluun, joka yhdistää kyseisen vuoden kyseisen laitoksen laitostunnukseen.

2. Jäsenvaltion rekisterissä on taulukoitava seuraavat tiedot, jotka muodostavat palautettujen päästöoikeuksien taulun: a) Vuodet: erillisissä soluissa vuodesta 2005 lähtien nousevassa järjestyksessä. b) Laitostunnus: nousevassa järjestyksessä erillisissä soluissa, jotka sisältävät liitteessä VI määritetyt tietoelementit. c) Palautetut päästöoikeudet: 52, 53 ja 54 artiklan mukaisesti palautettujen laitoksen tietyn vuoden päästöoikeuksien määrä merkitään niihin kolmeen soluun, jotka yhdistävät kyseisen vuoden kyseisen laitoksen laitostunnukseen.

3. Jäsenvaltion rekisterissä on taulukoitava seuraavat tiedot, jotka muodostavat velvoitetilataulun: a) Vuodet: erillisissä soluissa vuodesta 2005 lähtien nousevassa järjestyksessä. b) Laitostunnus: nousevassa järjestyksessä erillisissä soluissa, jotka sisältävät liitteessä VI määritetyt tietoelementit. c) Velvoitetila: laitoksen tilanne velvoitteiden täyttymisen suhteen tiettynä vuonna merkitään soluun, joka yhdistää kyseisen vuoden kyseisen laitoksen laitostunnukseen. Velvoitetila lasketaan 55 artiklan mukaisesti.









LIITE III

Toiminnanharjoittajan päästöoikeustilistä rekisterin valvojalle toimitettavat tiedot

1. Kohdat 1–4.1, 4.4–5.5 ja 7 (toiminto 1) laitoksen yksilöintitiedoista, jotka luetellaan päätöksen 2004/156/EY liitteen I kohdassa 11.1.

2. Toimivaltaisen viranomaisen osoittama lupatunnus, joka sisältää liitteessä VI määrätyt tietoelementit.

3. Laitostunnus, joka sisältää liitteessä VI määrätyt tietoelementit.

4. Toiminnanharjoittajan tilille antama aakkosnumeerinen tunnus, jonka on oltava rekisterissä yksilöivä.

5. Toiminnanharjoittajan kyseistä päästöoikeustiliä varten valtuuttaman ensisijaisen edustajan nimi, osoite, kaupunki, postinumero, maa, puhelinnumero, faksinumero ja sähköpostiosoite.

6. Toiminnanharjoittajan kyseistä päästöoikeustiliä varten valtuuttaman toissijaisen edustajan nimi, osoite, kaupunki, postinumero, maa, puhelinnumero, faksinumero ja sähköpostiosoite.

7. Toiminnanharjoittajan kyseistä päästöoikeustiliä varten mahdollisesti valtuuttamien muiden edustajien osalta nimi, osoite, kaupunki, postinumero, maa, puhelinnumero, faksinumero, sähköpostiosoite ja tilinkäyttöoikeudet.

8. Todisteet toiminnanharjoittajan päästöoikeustiliä varten valtuutettujen edustajien henkilöllisyydestä.









LIITE IV

Henkilön päästöoikeustilistä sekä 11 artiklan 1, 3 ja 4 kohdassa tarkoitetuista tileistä rekisterin valvojalle toimitettavat tiedot

1. Henkilön päästöoikeustilin avaamista pyytävän henkilön nimi, osoite, kaupunki, postinumero, maa, puhelinnumero, faksinumero ja sähköpostiosoite.

2. Todisteet henkilön päästöoikeustilin avaamista pyytävän henkilön henkilöllisyydestä.

3. Kyseisen jäsenvaltion, komission tai henkilön tilille antama aakkosnumeerinen tunnus, jonka on oltava rekisterissä yksilöivä.

4. Kyseisen jäsenvaltion, komission tai henkilön kyseistä tiliä varten valtuuttaman ensisijainen edustaja (nimi, osoite, kaupunki, postinumero, maa, puhelinnumero, faksinumero ja sähköpostiosoite).

5. Kyseisen jäsenvaltion, komission tai henkilön kyseistä tiliä varten valtuuttaman toissijainen edustaja (nimi, osoite, kaupunki, postinumero, maa, puhelinnumero, faksinumero ja sähköpostiosoite).

6. Kyseisen jäsenvaltion, komission tai henkilön kyseistä tiliä varten mahdollisesti valtuuttamat muut edustajat (nimi, osoite, kaupunki, postinumero, maa, puhelinnumero, faksinumero, sähköpostiosoite ja tilinkäyttöoikeudet).

7. Todisteet tiliä varten valtuutettujen edustajien henkilöllisyydestä.









LIITE V

Keskeiset käyttöehdot

Keskeisten ehtojen ja edellytysten rakenne ja vaikutusala

1. Tilinomistajien ja rekisterin valvojien väliset suhteet.

Tilinomistajan ja tämän valtuuttamien edustajien velvollisuudet

2. Tietoturvaan, käyttäjätunnuksiin ja salasanoihin sekä rekisterin verkkosivuston käyttöoikeuksiin liittyvät tilinomistajan ja tämän valtuuttamien edustajien velvollisuudet.

3. Tilinomistajan ja tämän valtuuttamien edustajien velvollisuus toimittaa tietoja rekisterin verkkosivustolle ja varmistaa näiden tietojen oikeellisuus.

4. Tilinomistajan ja tämän valtuuttamien edustajien velvollisuus noudattaa rekisterin verkkosivuston käyttöehtoja.

Rekisterin valvojan velvollisuudet

5. Rekisterin valvojan velvollisuus suorittaa tilinomistajan toimeksiannot.

6. Rekisterin valvojan velvollisuus pitää kirjaa tilinomistajan tiedoista.

7. Rekisterin valvojan velvollisuus luoda tili, pitää tiliä ajan tasalla ja sulkea tili tämän asetuksen mukaisesti.

Prosesseihin liittyvät menettelyt

8. Prosessin loppuunsaattamiseen ja sen vahvistamiseen liittyvät säännöt.

Maksut

9. Tilin luomisesta ja ylläpitämisestä perittäviä rekisterimaksuja ko